
Esipuhe


Yleisurheilun ensimmäisten MM-kisojen avauspäivän aamuna 7.8.1983 istuin Helsingin olympiastadionilla, kun klo 10.00 pamahti kaikkien aikojen ensimmäinen MM-kisojen lähtölaukaus 400 metrin aitojen ensimmäiseen alkuerään, jonka voitti Yhdysvaltojen Andre Phillips ajalla 50,44. 40 vuotta myöhemmin olin Budapestissä uudella yleisurheilustadionilla 27.8.2023 klo 21.50, kun MM-kisojen toistaiseksi viimeinen lähtölaukaus päästi matkaan naisten 4x400 metrin viestijuoksun, jonka voitti niukasti Hollanti ajalla 3.20,72 Femke Bolin ratkaistessa voiton loppusuoralla. Tähän väliin mahtuu 19 kisaa, jotka kaikki olen katsonut paikan päällä kisaturistina. MM-kisastadioneilla on tullut istuttua noin puoli vuotta.


40-vuotismuistoksi päätinkin kirjoittaa muistiin kisamatkoihin liittyviä muistoja sekä kirjata ja hieman analysoidakin kisojen antia tulosten muodossa. Niinpä olen sisällyttänyt kirjaan myös kaikkien kisojen kaikkien loppukilpailujen lyhyet kuvaukset sekä kahdeksan parhaan tulokset lisättynä pohjoismaiden (Suomi, Ruotsi, Norja, Tanska ja Viro) tuloksilla. Suomen ja Pohjoismaiden vertailua ja keskinäistä kehitystä olen myös kirjannut eri kisojen ja lajien yhteyteen. Suomen menestystä on tietysti tullut seurattua tarkasti, mutta se ei kuitenkaan ole ollut edellytys hyville kisoille vaan pikemminkin kirsikka kakun päällä muiden tiukkojen ja tunteita nostattavien taistojen ohella.


Kisoihin olen osallistunut välillä ryhmämatkojen mukana – viimeksi Kon-Tikin ja Matkatoimisto Hetan järjestäminä. Aika usein olen järjestänyt matkat omatoimisesti. Matkojen yhteydessä olen myös tutustunut moniin muihin kisamatkailijoihin. Erityisesti kolmikko Jukka Mukala, Markku Muola ja Timo Nyrhinen ovat tulleet tutuiksi kokeneina kisakävijöinä – Jukka ja Timo ovat myös katsoneet paikan päällä kaikki kisat, Markulta Budapest jäi valitettavasti väliin. He ovat myös kommentoineet kirjaa ja toimittaneet valokuvia, josta heille parhaat kiitokset. Veljeni Osmo on kirjoittanut osin Peltolan veljesten urheilusta, mistä kiitokset myös hänelle.


Seuraavat MM-kisat Tokiossa syksyllä 2025 jo häämöttävät ja kisamatka on jo varattu, joten kirjassa on hieman spekulointia myös tulevista kisoista. Toivotan hyviä lukuhetkiä.


Espoossa kesäkuussa 2025


Seppo Kärkkäinen









Polku kisaturistiksi



Urheilevat veljekset


Tämän kirjoittaja syntyi Peltola-nimiseen maalaistaloon Rautalammin Vaajasalmen kylällä, joka on noin 10 km Rautalammin kirkonkylästä. Elinkeinona oli maanviljelys ja karjanhoito. Meitä oli kuusi veljestä. Kauko (1929-2000), Jouko (1934-1991), Ahti (1936-), Osmo (1938-), Raimo (1939-) ja kuopuksena minä Seppo (1945-). Jonkinlainen urheiluhulluus oli koko veljessarjassa ehkä Kaukoa lukuun ottamatta, mutta hänkin kylän taksimiehenä kuljetti veljeksiä erilaisiin urheilukilpailuihin ja toimi huoltomiehenä. Jouko ei myöskään itse varsinaisesti urheillut vaan toimi huoltomiehenä ja autokuskina hänkin. Koko veljessarja muodosti kuitenkin lentopallojoukkueen, joka voitti kesäjuhlissa kylän muut lentopalloilijat!


Ahti saavutti hiihdossa parhaan menestyksen 1930-ja 1940-luvulla syntyneistä Vaajasalmen pojista. Koulujenvälisten ja nuorten sarjoissa hän ei vielä ollut kärjessä (vaikka kakkostiloja jo tuli). Ikäluokan paras poikahiihtäjä Rautalammilla oli Kerkonkosken Kauko Hämäläinen, josta myöhemmin tuli mm. 17-vuotiaitten poikien 1000 metrin juoksussa Suomen mestari ja nuorten maaotteluedustaja.


Kun Pohjois-Savon Maakuntaviesti hiihdettiin Rautalammilta Kuopioon vuonna 1954, haalittiin seurasta myös joukkue viestiin. Ahti hiihti 18-vuotiaana toisen osuuden Tyyrinmäeltä Suonenjoelle jäistä tietä puusuksilla. Menestystä ei vielä tullut, sillä kärkijoukkueilla oli jo suksissa teräskantit. Silloin hyödynnettiin osaltaan pari vuosikymmentä myöhemmin levinnyttä luistelutyyliä. Seuraavana vuonna Ahti oli armeijassa Ylämyllyllä ja suksi kulki. Talvi toi yhteensä neljä varuskunnan mestaruutta ja Puolustusvoimien mestaruushiihdoissa tuli partiohiihdon 2. sija.


1950-luvun puolivälistä alkaen Rautalammilla panostettiin ensimmäisen kerran järjestelmälliseen hiihtovalmennukseen. Varsinkin Kuopiosta tullut Eero Pikkarainen sekä valmensi että hiihti yhdessä veljensä Johannes Pikkaraisen kanssa menestyksellisesti piirinmestaruuksissa, kansallisissa ja jopa SM-kisoissa. Ahti oli vakiohiihtäjä maakuntaviesteissä aina vuoteen 1962 saakka. 1958 hän kävi silloin järjestetyissä Suomen B-mestaruushiihdoissa Vainikkalassa ja oli 15 km:llä kolmas sekä 30 km:llä neljäs.


Piirikunnallisissa ja kansallisissa tuli myös kärkisijoituksia. Toisaalta noina vuosina maakunnassa olivat hyvin monet Suomen kärkihiihtäjät, koska mm. Kuopion Poliisi-Urheilijat haali aina kovaan viestijoukkueeseensa huippuja, mm. Arto Tiaisen, Reino Söyringin ja Kauko Halttusen. Sonkajärven Pahkassa oli myös huippuhiihtäjiä kuten Eljas Koistinen ja Oikarisen veljekset. Suonenjoen kärkihiihtäjä oli Niilo Väisänen (mm. Puijon pikamatkan ja Squaw Valleyn ensimmäisten olympiakarsintojen voittaja lisvedellä 1960).


Rautalammin miesten viestijoukkue otti kolme piirinmestaruusviestin kakkostilaa vuosina 1960-62. Suomenmestaruusviestissä 1962 Pekka Tiilikainen ihmetteli radiossa, kun Matti Röntysen ensimmäisen ja Ahtin toisen osuuden jälkeen sillä tasolla tuntematon Rautalampi oli viidentenä. Ankkurin Sulo Ylösen sivuutti sitten yhdeksän valtakunnan huippuhiihtäjää, mutta loppusijoitus oli kunniakas 14.


Nousuvaiheessa ollut Ahtin ura katkesi keväällä 1962, jolloin paljastui keuhkoissa varjostuma. Se sai ehkä alkunsa Konneveden kansallisissa erittäin kovalla pakkasella ja tuulessa kylmettyessä. Erikoista urassa oli se, että Ahti voitti kolmannen kerran (ja sai kiertopalkinnon omakseen) juuri ennen sairastumistaan Susihiihdoissa. Vaajasalmellahan järjestettiin piirikunnalliset Susihiihdot sen muistoksi, että Kotasaaresta uinut susi ammuttiin salmessa 1959. Juuri Ahti ajoi sutta saaressa kalikan kanssa pari tuntia ja sai sen viimein ahdistetuksi pyssymiesten eteen salmeen. Sudesta maksettiin silloin tapporahaa ja se käytettiin Susihiihdon kiertopalkintoon.


Osmo oli varmaan aikanaan Vaajasalmen urheilun "Puuha-Petteri". Mieluisin ja tärkein laji lapsesta lähtien oli hiihto. Ikäisten joukossa oli hiihtokunto kovimmillaan jo 10-12-vuotiaana. Vaikka joskus mentiin suksella kirkolle 10 kilometrin matka, jäivät samanikäiset kirkonkylän pojat jo pari minuuttia kahdella kilometrillä. Alle 11-vuotisissa tuli jo selvä voitto myös koulujenvälisissä hiihdoissa (kun vielä Jouko-veli tyhjensi ennen lähtöä pullollaan olleet sarkahousujen taskut nauloista ja romusta sekä otti paksun karvareuhkan pois päästä).


13-vuotiaana puusta putoaminen ja kipsivuode katkaisi hiihdon yhdeksi vuodeksi, mutta jo pari vuotta myöhemmin kertyi hiihtoa yli 2000 km ja taas voitto koulujenvälisissä. 16-vuotiaiden sarjassa alkoi valmennus Eero Pikkaraisen lisäksi mm. kultamitalihiihtäjä Paavo Lonkilan opastuksella. Paras menestys tuli sitten 18- ja 20-vuotisten sarjoissa, joissa Osmo sai useita kansallisten ja piirikunnallisten voittoja. 18vuotiaana hän oli jopa Suomen Urheilulehden lupaavien nuorten hiihtäjien listalla.


Maakuntaviestejä tuli kaksi poikien joukkueessa. Miesten maakuntaviestijoukkueessa Osmo hiihti viisi kertaa. Paras saavutus oli 1960 Puijolla hiihdetyn viisimiehisen ns. tynkäviestin voitto (omalla osuudella toinen sija). Jopa uravalinta oli tarkoitus tehdä hiihdon ehdoilla. Toinen melko vakava sairaus — ylirasituksesta johtunut suolistoverenvuoto — esti kuitenkin syksyllä 1960 osallistumisen Evon metsäopiston pääsykokeisiin (niin jäi haaveeksi meno Veikko Hakulisen ja rautalampilaissyntyisen olympiavoittajaan Urpo Korhosen jäljille metsäalalla). Työuraksi tuli sitten kunnalliselämä.


Hiihtouran lopulla ja sen jälkeen jatkui palloilu. Taisi olla kevät 1956 kun hän toi Toivalan metsänhoitokurssilta jalkapallon kylälle, ja niin jatkui meille monille jo kouluaikana tarttunut jalkapalloharrastus. Kotipihalla Peltolan liiterin seinä tärisi ja ikkunat särkyivät potkuharjoituksissa. Taisi isä-Anton kirota asiaa eräitä kertoja. Kunta hankki Vaajasalmen koulun läheltä kuivalta kankaalta tontin urheilukentäksi. Siellä kylän nuoriso kokoontui tiistai- ja torstai-iltaisin sekä sunnuntaina iltapäivällä palloilemaan – ensi lentopalloa ja sen päälle jalkapalloa Saharaa muistuttavalla irtohiekkakentällä.


Osmo hoiti sitten sekä pääseuran että alaosaston huvi- ja palloilujaoston puheenjohtajan tehtäviä eräitä vuosia. Varsinkin täyden jalkapallojoukkueen saaminen sarjaotteluihin oli joskus vaikeaa sunnuntaiaamuisin. Osmon oma palloilu jatkui sitten kauppaoppilaitoksessa Kuopiossa, kahtena kesänä Laukaassa ja Tampereen yliopistossa. Kesän 1969 Osmo oli Juuan kunnansihteerinä ja samalla pelasi Juuan Palloseuran maakuntasarjajoukkueessa, ja Suomen Cupissa, jossa seura eteni pisimmälle Pohjois-Karjalan joukkueista. Puulaakitasolla lento- ja jalkapallo säilyivät harrastuslistalla yli 50-vuotiaaksi, ja sen jälkeen urheilu tai kuntoilu on jatkunut mm. tenniksen ja keilailun veteraanisarjoissa. Hän on kirjoittanut myös useita urheilukirjoja kuten kotikuntien urheiluseurojen historiikkeja1,2,3 ja hiihtokisoja4, 5


Palloilun ohessa yleisurheilussa veljeksistä ylsi parhaisiin saavutuksiin Raimo. Jo poikasena hän juoksi hyvin maastoissa ja maanteillä erityisesti usein juostua 1000 metriä. " Ramilla" oli jo nuorena inhottava tapa – hän kyttäsi meitä muita vanhempia matkalla – ja porhalsi maaliin tullessa ohi. Vuonna 1956 hän osoitti jo kirivoimaa voittamalla Rautalammin Urheilijoiden maastomestaruuden Liimattalan kankailla.


Loppuleirissä hävisi mm. myöhemmin olympiamaratoonarina esiintynyt Kalle Hakkarainen. Seuraavana vuonna Raimo sai jo pronssia piirinmestaruusmaastossa alle 20-vuotiaiden sarjassa. Voittajana oli ikäluokkansa Suomen mestari ja maaotteluedustaja Vieremän Timo Huttunen. Kesällä tuli myös pronssia piirinmestaruuskisojen 3000 metrillä. Hän oli myös mukana hopeaa piirinmestaruuskisoissa juosseessa Rautalammin Urheilijoiden miesten 4x1500 metrin viestijoukkueessa (muut juoksijat olivat Kauko Hämäläinen, Martti Sahlberg ja Kalle Hakkarainen).


Seuraavana kesänä 1958 oli sitten toinen vuosi nuorten sarjassa. Raimo voitti jo muutamia piirikunnallisia ja saavutti pronssia piirinmestaruuskisojen 3000 metrillä. Samana kesänä löytyi uusi laji – estejuoksu. Piirinmestaruuskisojen 1500 metrin esteissä tuli myös pronssia.


Raimon uran paras vuosi oli 1959. Keväällä Puijolla pidetyissä maastojuoksun piirinmestaruuskisoissa hän jätti muut pojat jo ensimmäisen kilometrin jälkeen. Yhdessä mutkassa hän juoksi suoraan ja eksyi radalta. Ei muuta kuin takaisin kisaan ja huolimatta pitemmästä matkasta hän tuli maaliin selvänä ykkösenä. Järjestäjät kuitenkin hylkäsivät juoksun, kun mies ei pysynyt radalla. Kesällä Väinölänniemellä pidetyissä piirinmestaruuksissa tuli selvät voitot sekä 1500 metrin esteissä että 3000 metrillä. Miesten piirinmestaruuskisoissa Suonenjoella Raimo juoksi 3000 metrin esteet. Viimeisellä kierroksen alkaessa johti Maaningan Tapio Oinonen ylivoimaisesti. Takasuoralla Raimo sivuutti muut miehet ja aloitti kirin, maaliviivalla Oinonen oli enää metrin edellä.


Tampereen Ratinan stadionilla pidetyissä nuorten Suomen mestaruuskisoissa tuli sitten 1500 metrin esteissä kuudes tila, edellä viidentenä tuleva esteiden maailmanennätysjuoksuja Kaipolan Jouko Kuha. Aika 4.32 oli uusi Pohjois-Savon piirin ennätys. 3000 metrillä Raimon sijoitus SM-kisoissa oli 8. sija. Sen kesän aikana ei tullut yhtään tappiota oman piirin juoksijoille. Piiriottelun 1500 metrillä syksyllä sijoitus oli toinen. Metrin erolla voittajaksi juoksi Suur-Savon ja Varkauden Teuvo Jauhiainen (josta tuli myöhemmin myös maaotteluedustaja).


Seuraava vuosi meni sitten armeijassa, tuloksena mm. Pohjois-Savon prikaatin mestaruus ampumahiihdossa ja keväällä maastojuoksussa. Puolustusvoimien mestaruusmaastossa sija painui kymmenennen heikommalle puolelle. Armeijan jälkeen vei lento- ja jalkapalloilu (vaiko tanssireissut?) ajan ja juoksu harjoittelu jäi. Piirivalmentaja Asser Markkasen mukaan Raimolla oli jopa Jouko Kuhaan verrattuna todelliset lahjat kestävyysjuoksuun. Esimerkiksi parhaina vuosina poika läksi kyllä harjoitusohjelman mukaan illalla lenkille, mutta marjojen kypsyttyä tuli mustikoita ja mansikoita poimineena takaisin ja teki ison marjamaidon. Kestävyysjuoksijaksi hän oli "Tankki-Salosen" tyyppinen vankka kaveri. Jostain poika löysi sitten loppusuorakamppailuissa vauhtia ja voimaa niin, että kaarteessa edellä tai mukana olijat saivat katsella maaliviivalla kantapäitä. Palloilun ohella Raimo osallistui vielä 1963 reservin upseerien ja aliupseerien piirin talvikisoihin ja sijoittui viidenneksi.


Tämän kirjoittaja Seppo oli myös innokas urheilija erityisesti kansakoulua ikään. Hiihto, yleisurheilu ja pitempien matkojen juoksu olivat mielilajejani. Vaikka pikajuoksu ei ollut vahvimpia lajejani, voitin mm. alle 11-vuotiaitten sarjan kolmiottelun (60 m, pituus ja 300 m) kaikki lajit Rautalammin uudella urheilukentällä juuri ennen kuin keskikoulu alkoi 1956.


Talvella kansakouluun hiihdettiin joko tietä pitkin tai latua, joka vei läheisen Levävuoren kautta jäätä pitkin Luvenniemelle ja sieltä edelleen koululle. Useat sukset katkesivat koulumatkalla, sillä Levävuorella piti useimmiten käydä laskemassa hyppyrimäkeä. Silloin oli käytössä vielä umpipuusukset, mutta sain jo muistaakseni 4. luokalla ensimmäiset uudet sälesukset, joista toinen katkesi ensimmäisenä päivänä hyppyrissä: lopputalvi piti sitten hiihtää pellillä korjatulla suksella. Tiellä oli hupina hypätä nopeasti kuorma-auton tai linjurin taakse auton mentyä, koska siitä syntyi mukava luminen viima. Kerran hyppäsin liian aikaisin ja suksi jäi auton takapyörän alle mennen tietysti poikki. Hiihtotaito kuitenkin kehittyi koulumatkoilla ja myös hiihtokilometrejä kertyi: muistaakseni parhaana vuonna yli 800 km.


Keskikouluaikaan hiihtokilometrit sitten vähenivät radikaalisti, kun kirkonkylän kouluun ei enää menty hiihtäen. Harjoittelu jäi lähinnä joululomaan ja viikonloppuihin. Alle 14-vuotiaitten sarjassa olin kuitenkin vielä 1. luokan hiihtäjä oltuani kolmas lisveden Kirin kansallisissa hiihdoissa: edellä olivat myöhemmin ampumahiihdon olympia- ja mm-kisaedustajat Yrjö Salpakari ja Mauri Röppänen. Syynä hyvään kuntoon oli se, että sinä vuonna maakuntaviesti hiihdettiin Rautalammilta Kuopioon ja 1. vaihto oli Peltolan pihassa (jolloin Ahti lähti 2. osuudelle kotipihastaan). Viestiä varten vaajasalmelaiset joutuivat pitämään ladun kunnossa Pukkiharjun rajalta Suonenjoen rajalle ja niinpä hiihdin sitä väliä päivittäin joululoman ajan.


Armeijan jälkeen 1971 innostuin uudelleen kuntoilumielessä juoksemaan hölkkäkisoja ja myös aika säännöllisesti tekemään harjoittelulenkkejä. Laajalahden ympärijuoksu Otaniemessä juostiin 1. kerran 1972 ja osallistuin siihen 15 kertaa peräkkäin - se oli tosin syynä myös juoksuharrastuksen loppumiseen, sillä 1987 minulla oli selkävaiva, mutta läksin kisaan mukaan, jotta putki ei katkeaisi. Juoksinkin loppuun, mutta siihen päättyi hölkkäura – selkä ei enää kestänyt pitempää rasitusta. Suomijuoksuun Utsjoelta Helsinkiin osallistuin 1983 TKK/VTT-joukkueessa, jolloin juoksin yhteensä 120 km viidessä päivässä. Finlandia-hiihtoon, Impivaara-juoksuun Nurmijärveltä Helsinkiin, Pääkaupunkijuoksuun ja maratoneihin osallistuin myös useita kertoja. Maratonilla tavoitteena oli 3 tuntia, mutta siihen en koskaan päässyt parhaan ajan ollessa 3.01.40 – Juha Miedon ja Reima Salosen sentään voitin Helsinki City-maratonilla, tosin kävelyn Euroopan mestari Reima Salonen käveli koko matkan!


Penkkiurheilukin kiinnosti jo nuorena


Kuten edellä kerrottiin, Peltolan pojat eivät ainoastaan urheilleet itse, vaan harrastivat siinä sivussa myös penkkiurheilua – aluksi KuPS:n pelien seurantaa 70 km päässä Väinölänniemellä Kuopiossa. Varsinkin Joukon kanssa kävimme säännöllisesti katsomassa pelejä, joista vieläkin muistan sen ajan seuran palloilijoita: Hyvärisen veljekset, Voutilainen, Boman, Raatikainen, Savolainen... KuPS:han pelasi pitkälti lyhytsyöttöpeliä, josta muistona on erään pelaajan lausuma "elä laakase, naatitaan". Myös Aulis Rytkönen oli alun perin kuopiolaisia. Hänhän pelasi ammattilaisena Toulousessa. Itse vietin siellä kuukauden vaihtotutkijana 1969 ja vielä silloinkin jotkut paikalliset muistivat Rytkösen.


Yleisurheilun puolella ensimmäisiä penkkiurheilumuistojani on vuoden 1964 Eläintarhan kisat. Olin ensimmäistä kertaa Helsingissä neljä viikkoa Teknillisen korkeakoulun karsintakursseilla (jotka läpäisinkin). Kisoista jäi mieleen parta-Pekka Juutilaisen huima 800 metrin voitto ajalla 1.47,5. Juutilainenhan oli jonkinlainen boheemijuoksija, jonka kerrottiin käyvän liftaamalla kisoissa eri puolilla Suomea.


Erityisesti Ruotsi-Suomi-maaottelut ja joskus Kalevan kisat ovat olleet tilaisuuksia, joita veljekset ovat olleet jollakin kokoonpanolla usein katsomossa. Itselleni on jäänyt erityisesti mieleen vuoden 1972 maaottelu, jota olin Joukon kanssa seuraamassa Helsingin Olympiastadionilla. Sehän järjestettiin poikkeuksellisesti jo elokuussa ennen Münchenin olympialaisia. Ruotsi murskattiin ja Pekka Vasala juoksi soolojuoksuna lähes 800 metrin maailmanennätyksen ajalla 1.44,5. Lasse Viren puolestaan juoksi 5000 metrillä ensimmäisen puoliskon maailmanennätysvauhtia, mutta lönkötteli toisen puoliskon, aika oli kuitenkin 13.32. Odotukset olympialaisiin nousivat pilviin ja tulihan sieltä sitten kolme kultamitalia näille juoksijoille.


Moskovan olympialaisiin lähti iskuryhmä Kauko, Joukoja Raimo sekä venäjää osaava tädin mies Eino Hagelberg – tosin Einon kielitaito ei osoittautunut ihan täydelliseksi, mutta hauskaa kuulemma oli.

Iskuryhmä Moskovan olympialaisissa 1980. Oikealta Raimo, Jouko ja Kauko Kärkkäinen sekä Eino Hagelberg. Miliisi tarkkailee tilannetta





Työmatkojen yhteydessä olen pyrkinyt aina mahdollisuuksien mukaan katsomaan paikallisia pelejä. Jalkapalloa olen katsonut Madridissa ehkä viisi kertaa Real Madridin stadionilla Santiago Bernabeulla ja kerran Atletico Madridin vanhalla Vicente Calderon-stadionilla. Huvittavana yksityiskohtana muistan, kun olin parin norjalaisen kanssa 1990-luvulla katsomassa Mestarien liigan ottelua Real Madrid – Porto. Real Madrid teki maalin, ja katsomo me mukaan lukien hyppäsimme ylös juhlimaan maalia. Meni pari minuuttia ja Porto teki maalin, ja me taas hyppäsimme ylös hurraamaan, kunnes huomasimme, että muu katsomo oli hiiren hiljaa ja tuijotti meitä -istuimme sitten vähin äänin paikoillemme Real Madridin kannattajien keskellä. Espanjassa olen nähnyt jalkapalloa myös Valenciassa Mestallan stadionilla. Lontoossa olen ollut katsomassa Arsenalin peliä vanhalla Arsenalin stadionilla Highburylla ja Roomassa Olympiastadionilla Lazion kotiottelussa. Jälkimmäisen ottelun jälkeen menimme oluelle kaulassa Lazion kaulaliina – baarimikko totesi, että teille ei tarjoilla, kannatamme AC Roman joukkuetta!


Eksoottisin jalkapallo-ottelu oli 2015 Bhutanin pääkaupungissa Thimphussa jalkapallon MM-kisojen esikarsintaottelu Bhutanin ja Sri Lankan välillä – Bhutan oli silloin FIFAn rankingin listalla viimeisenä sijalla 209, mutta voitti ottelun ja nousi sijalle 163. Bhutanin joukkue asui samassa hotellissa kuin mekin. Ottelu oli tiistaina, joka on Bhutanissa "kuiva päivä" – alkoholia ei ole saatavissa. Jostakin syystä pelaajien pöytään kuitenkin kannettiin olutta!

MM-esikarsintaottelua katsomassa Bhutanissa 2015. Stadion täynnä, kouluissa ja virastoissa vapaa iltapäivä. Pääsymaksua ei ollut, mutta ulkomaalaisen piti ostaa kannatuksen vuoksi kisapaita.





USA:n matkoilla olen nähnyt koripalloa pariinkin kertaan Oaklandissa Golden State Warriotin areenalla, samoin Miamissa. Jääkiekkoa olen seurannut Chicagossa ja Los Angelesissa sekä amerikkalaista jalkapalloa Atlantassa.


Yleisurheilun seuraaminen on kuitenkin ollut mielipuuhaani penkkiurheilussa – erityisesti maailmanmestaruuskisat ja Euroopan mestaruuskilpailut ovat olleet kohteena. Ensimmäiset yleisurheilun MM-kisathan pidettiin Helsingissä 1983. Näistä jäi erityisesti mieleen Tiina Liilakin kultaheitto, Martti Vainion syöksy pronssille 5000 metrin maaliviivalla ja kolmiloikka, jossa aloitettiin banksit – Willie Banks opetti katsomon taputtamaan rytmikkäästi vauhdin oton aikana. Kisojen välipäivänä juoksin itse maratonin, jonka tulokset pääsivät viralliseen kisakirjaan – aikani oli 3.05.33 ja sijoitus 415. Näistä kisoista alkoi sitten putki: olen katsonut kaikki MM-kisat paikan päällä alusta loppuun. Tietääkseni meitä on Suomessa kaikkiaan kolme tämän tehneitä! Jatkossa keskitytäänkin tässä kirjassa näihin kisoihin.


Yleisurheilun Euroopan mestaruuskisojakin olen seurannut tiiviisti. 1980-luvulla kisat olivat aina samalla elokuun viimeisellä viikolla kuin eräs kansainvälinen konferenssi Pariisissa, johon jouduin osallistumaan. 1990 sitten tein niin, että olin alkuviikon Pariisissa ja keskiviikkona lensin Splitiin Jugoslaviaan (Kroatiaan) kisoja katsomaan ja ehdin näkemään, kun Päivi Alafrantti voitti keihään. Kisoissa oli muutenkin historian havinaa, sillä Itä-Saksa esiintyi viimeistä kertaa omalla joukkueellaan. Myös Balkanin jännitykset näkyivät – kun Jugoslavian joukkueen serbialainen nainen voitti 1500 m, niin kroatialaisyleisö buuasi. Splitistä minun oli tarkoitus palata Pariisin kautta Suomeen, mutta pääsinkin väärällä nimellä takaisin Helsinkiin suoralla lennolla, kun Kaliforniassa asuva kuvanveistäjä Eino Romppanen jätti paluulippunsa käyttämättä lähtiessään pyöräilemään kohti Ateenaa – nykyään tällainen ei enää onnistuisi passintarkastuksessa.


Splitin jälkeen olen katsonutkin kaikki EM-kisat paikanpäällä lukuunottamatta Göteborgin kisoja 2006, joista jouduin jäämään pois työesteiden takia: Helsinki 1994, Budapest 1998, München 2002, Barcelona 2010, Helsinki 2012, Zürich 2014, Amsterdam 2016, Berliini 2018, München 2022 ja Rooma 2024. Myös Pariisin kisoihin 2020 minulla oli jo liput ostettu, mutta kisat sitten peruttiin koronan vuoksi.


Yleisurheilun MM- ja EM-kisoissa olen istunut stadioneilla yhteensä n. 220 päivää eli runsaasti yli puoli vuotta! Lisäksi olen käynyt katsomassa timanttiliigaa tai sen edeltäjiä Stuttgartissa, Zürichissä, Lausannessa, Roomassa (3 kertaa) ja Brysselissä.




[image: ]

Penkkiurheil.evat veljekset Berliinin olympiastadionilla yleisurheilun EM-kisoissa 2018. Oikealta Ahti, Osmo, Raimo ja Seppo. Sepon vieressä Ahtin vaimon veli Aimo Tiilikainen ja Raimon vävy Juha Ylitalo. Takanakin tuttuja kisamatkaajia.








1 Kärkkäinen, O., Keuruun Kisailijat sata vuotta, 2014, 408 s.


2 Kärkkäinen, O., Kalske 113 Suomi 100. Kangasniemen Kalskeen historia 1904-2016, 2017, 328 s.


3 Kärkkäinen, O., Karvapallon kertomaa. Keuruun Tennisseura 40 vuotta, 2017, 144 s.


4 Kärkkäinen, O., Suomalaiset viestihiihdon sankarit 1934-2019, Minerva 2020, 288 s.


5 Porttila, J., Kärkkäinen, O., Äitee. Siiri Rantasen tarina. Docendo 2020, 224 s.









Ensimmäiset MM-kisat Helsingissä 7. – 14.8.1983


Taustaa

Helsingin Olympiastadion Kuva: Volker von Bonin/ CC-BY-SA-4.0 153 maata 1355 kilpailijaa 422 402 katsojaa Suomelle kolme mitalia: Tiina Lillak kultaa Arto Bryggare hopeaa Martti Vainio pronssia Seitsemän pistesijaa





Ensimmäiset viralliset yleisurheilun MM-kisat pidettiin perinteisellä Helsingin Olympiastadionilla, jossa aiemmat arvokisat olivat olympiakisat 1952 ja EM-kisat 1971. Näitten MM-kisojen jälkeenhän stadion on isännöinyt EM-kisoja 1994, MM-kisoja 2005 ja EM-kisoja 2012. Stadion onkin kaikkein suosituin kisapaikka Euroopassa näitten kisojen osalta.


Ohjelma kisoissa oli tiivis, sillä kisat vietiin läpi seitsemänä kisapäivänä, sillä Helsingissä kuten muutamissa muissakin ensimmäisissä kisoissa oli yksi välipäivä, jotta turisteilla olisi aikaa tutustua myös kisakaupunkiin. Helsingissä välipäivä oli torstaina 11.8., jolloin kuitenkin järjestettiin Helsinki City Maraton. Maaliin juosseista kisassa oli 3924 ja voittajan Francisco Medinan aika oli 2.25.39. Tämän kirjoittajakin juoksi maratonin aikaan 3.05.33 sijoituksen ollessa 415 yleisessä sarjassa.

Sepon "lennokasta ” menoa Helsinki City-maratonilla 1983 MM-kisojen välipäivänä.





Kisasää oli torstaihin saakka loistava ja osin helteinen. Perjantaina sää muuttui koleammaksi ja vettäkin sateli. Itse istuin kuitenkin katsomossa loppuajankin, vaikka jalat olivatkin jäykkinä maratonin jäljiltä.


Kertailen jatkossa lyhyesti tapahtumia eri lajeissa erityisesti suomalaisesta ja pohjoismaisesta näkökulmasta. Pohjoismainen vertailuhan on mielenkiintoinen varsinkin nykyään, kun tiedotusvälineissä julistetaan huippu-urheilun huonoa tasoa ja putoamista muiden Pohjoismaiden kelkasta. Niinpä laitan kunkin kisan yhteenvetoon taulukon Pohjoismaiden menestyksestä. Mukana vertailussa ovat Suomi, Ruotsi, Norja, Tanska ja Viro. Islanti ei ole mukana, sillä maalla ei ole yhtään mitalia MMkisoista, muutamana pistesija kuitenkin.


Naisten lajien osalta kisaohjelma oli vielä suppeahko verrattuna tämän päivän tilanteeseen. Ratajuoksussa 3000 m oli pisin matka, estejuoksu ei ollut ohjelmassa, kävely puuttui samoin kuin seiväshyppy, kolmiloikka ja moukarinheitto. Nämä tulivat myöhemmin pikkuhiljaa ohjelmaan


Yhteenvetoa


Suomalaiset sijoilla 1-12





	1.

	Tiina Lillak

	keihäs

	70,82





	2

	Arto Bryggare

	110 m aj.

	13,46





	3.

	Martti Vainio

	5000 m

	13.30,34





	4.

	Ari Huumonen

	kiekko

	65,44





	4.

	Reima Salonen

	50 km kävely

	3.52.53





	4.

	Martti Vainio

	10000 m

	28.01,18





	6.

	Tuula Laaksalo

	keihäs

	62,44





	6.

	Helinä Marjamaa

	100 m

	11,29





	8.

	Aulis Akonniemi

	kuula

	19,85





	8.

	Tuija Toivonen

	maraton

	2.34.14





	9.

	Juha Tiainen

	moukari

	75,80





	10.

	Aimo Aho

	keihäs

	79,34





	10.

	Harri Huhtala

	moukari

	75,46





	12.

	Tommy Ekholm

	3000 m ej.

	8.21,50





	12.

	Reima Salonen

	20 km kävely

	1.22.51





	12.

	Esa Utriainen

	keihäs

	76,66





	12.

	Minna Vehmasto

	korkeus

	1,80







Pohjoismaiden yhteenveto

Suomi sai 3 mitalia, 10 pistesijaa sekä 17 sijoitusta kahdentoista parhaan joukkoon ollen selvästi Ruotsiakin parempi – Ruotsihan jäi ilman mitaliakin. Suomi oli maitten välisessä pistetaulukossa 7. ja mitalitaulukossa 8. Norjan Grete Waitz voitti maratonin ajalla 2.28.09. Tanska jäi nollille kaikilla kriteereillä mitaten.


Huomioita


Kisat olivat kaiken kaikkiaan onnistuneet. Järjestelyt olivat katsojien kannalta hyvät ja sää suosi alkuviikolla – loppuviikolla sitä vastoin sateli ja oli koleampaa. Toimitsijoille sattui joitakin pieniä virheitä (suoritusten hylkäämisiä), jotka vaikuttivat jopa lopputuloksiin. Avajaiset olivat urheilulliset ja tosi hienot voimisteluesityksineen. Ohjelma oli vähän turhankin tiivis, vaikka naisten lajeja olikin vähemmän kuin nykyään.


Penkkiurheilijalle jäivät tietysti mieleen suomalaiset mitalisuoritukset, Liilakin viimeinen heitto ja tuuletus, Bryggaren mahtava aitajuoksu ja Vainion syöksyminen pronssille. Kolmiloikkafinaali jäi myös mieleen, kun yleisö seurasi tiiviisti hyppyjä ja innostui Banksin inspiroimana aloittamaan rytmikkäät taputukset. Neuvostoliittolaisen moukarinvoittajan Litvinovin käytös palkintojenjaossa ihmetytti hänen seisoskellessaan välinpitämättömänä kädet taskussa palkintopallillakin.


Monen suuren urheilijan arvokisa-avaus oli Helsingissä. 22-vuotias Carl Lewis oli ensimmäisissä arvokisoissaan heti kolminkertainen kultamitalisti voittaessaan 100 m, pituuden ja 4x100 m viestin. Edwin Moses oli voittanut jo kultaa Montrealin olympialaisissa 400 m aidoissa voittaessaan nyt ensimmäisen MM-kullan yli sekunnin marginaalilla. 19-vuotias Sergey Bubka voitti ensimmäisen kuudesta MM-kullastaan. 18-vuotias Heike Daute (Drechsler) voitti pituushypyn. 23-vuotias Marlene Ottey sai ensimmäiset kaksi arvokisamitaliaan saadessaan hopeaa 200 merillä ja pronssia 4x100 m viestissä – kaikkiaanhan hänelle kertyi 14 MM-mitalia.


Myös epäonnea oli joillakin suosikeilla. Heinäkuussa 100 metrin maailmanennätyksen 10,79 juossut Evelyn Ashford sai finaalissa lihasrevähtymän ja kaatui radalle. Viimeisissä arvokisoissaan juossut Alberto Juantorena astui radan reunukselle selvittyään jatkoon alkuerässään – nivelsiteet katkesivat ja hänet kannettiin paareilla kentältä.


Yksi kisojen ylivoimaisimmista urheilijoista oli Tsekkoslovakian Jarmila Kratochvílová, joka voitti 400 metrin ja 800 metrin juoksut selvällä erolla tehden myös uuden ME:n 47,99 400 metrillä. Lisäksi hän sai hopeaa 4x400 metrin viestissä – hän juoksi kisojen aikana kaikkiaan yhdeksän juoksua karsintaerät mukaan lukien. Ennen 400 metrin maailmanennätystään hän oli juossut kolmena edellisenä päivänä sekä 400 että 800 metrin juoksut. Toinen kaksoisvoittaja oli USA:n Mary Decker, joka voitti sekä 1500 että 3000 metriä.


Maailmaennätyksiä tehtiin kaksi. Jo edellä mainittu Kratochvílován 400 metrin aika 47,99 sekä USA:n 4x100 metrin viestitulos 37,86 joukkueella Emmit King, Willie Gault, Calvin Smith ja Carl Lewis.


Itä-Saksa sai kisoissa 10 kultamitalia ja yhteensä 22 mitalia. USA:n kokonaismitalimäärä oli 24, mutta kultamitaleita vain 8. Neuvostoliitolla oli 23 mitalia, joista 6 kultaa.









Rooma 29.8. – 6.9.1987


Taustaa

Studio Olympico 159 1451 maata kilpailijaa 518 000 katsojaa Suomelle yksi mitali: Seppo Räty kultaa Kolme pistesijaa





Toiset MM-kisat järjestettiin Roomassa neljä vuotta Helsingin kisojen jälkeen. Hienojen Helsingin kisojen innoittamana päätin lähteä mukaan kisaturistina. Entinen Juoksija-lehden toimittaja Kari Ilmarinen mainosti ryhmämatkaa kisoihin ja niinpä liityin porukkaan. Pakettiin kuuluivat lennot, lentokenttäkuljetukset, majoitus ja pääsyliput, joten omat valmistelut olivat yksinkertaisia.


Majoitus oli hiukan sivummalla keskustasta, mutta metrolinjan varrella, joten Stadio Olympicolle pääsi metro-bussi-yhdistelmällä ja pienellä kävelyllä vaivattomasti. Matkanjohtaja Ilmariselle oli jäänyt pari ylimääräistä lippupakettia ja niinpä hän lähti myymään lippuja sunnuntaina 30.8. yhdessä valokuvaajakaverinsa kanssa stadionin lähelle, jossa muitakin lippukauppiaita oli paikalla. Ilmeni kuitenkin, että myynnit kuuluivat paikalliselle mafialle ja miliisi otti kiinni ulkopuoliset lipunmyyjät. Niinpä Ilmarinen kaverinsa kanssa vietti yön putkassa – samalla jäi näkemättä Suomen ainut mitali keihäänheitossa!


Helsingin tapaan kisoissa oli välipäivä keskiviikkona 2.9. Työkaverini Otaniemestä Väinö Mäkinen oli myös Roomassa vaimonsa kanssa, ja päätimme käyttää välipäivän autoiluun. Niinpä vuokasin auton keskustasta rautatieaseman läheltä ja suuntasimme ensin rannikolle. Italian liikennekulttuuri vaikeni nopeasti: ensimmäisissä liikennevaloissa painoin kaasua liian varovasti vihreän syttyessä ja moottori sammui - meteli oli melkoinen, kun muut autoilijat alkoivat soittaa torvea! No, pääsimmehän me matkaan, ensin uimarannalle ja sitten kiertoajelulle ympäristön vuoristokyliin.

Väinö Mäkitien vaimoineen virvokkeilla rannalla.


Illalla vietettiin erään kisamatkaajaan 50-vuotispäivän kunniaksi ravintolailtaa ruuan ja virvokkeiden kanssa.

Kisamatkaajia juhlatuulella





Stadionilla riitti hellettä aamupäivisin.


Kisojen osalta uusina lajeina kisaohjelmassa olivat naisten 10000 m ja 10 km kävely.


Yhteenvetoa


Suomalaiset sijoilla 1-12





	1.

	Seppo Räty

	keihäs

	83,54





	5.

	Tuija Helander

	400 m aj.

	54,62





	6.

	Tiina Lillak

	keihäs

	66,82





	8.

	Sinikka Keskitalo

	maraton

	2.35.16





	10.

	Reima Salonen

	20 km kävely

	1.24.14





	12.

	Harri Huhtala

	moukari

	74,98







Pohjoismaiden vertailu

Tällä kertaa Ruotsi oli pisteissä edellä yhdellä pisteellä. Ruotsin Patrik Sjöberg voitti korkeushypyn tuloksella 2,38 ja Norjan Ingrid Kristiansen 10000 metriä ajalla 31.05,85.


Huomioita


Rooman kisat olivat italialaistyyppiset, jossa paikalliset katsojat kannustivat kyllä omiaan, mutta eivät muuten niin välittäneet kisatapahtumista ja buuasivat välille muunmaalaisille – erityisesti ranskalaisille. Kenttäkuulutukset olivat pääosin italiaksi. Avajaiset olivat mahtipontiset, joissa sotilaskoneitten ylilento osin pilasi urheilullisen tunnelman.


Järjestelyissä oltiin välillä italialaisittain suurpiirteisiä aikataulujen muutosten suhteen ja kotiinpäin vetoa tapahtui – räikeimpänä pituushypyn mittausbluffi. Istuimme takakatsomossa pituushyppypaikan kohdalla, kun neljäntenä ollut Italian Giovanni Evangelisti hyppäsi vaatimattoman näköisen viimeisen hyppynsä, mutta tulostaululle ilmestyikin tulokseksi 8,38, joka nosti hänet pronssille. Mitali otettiinkin häneltä myöhemmin pois mittausvirheen takia. 10000 metrin alkuerät peruttiin oletettavasti siitä syystä, että Italian jo esteet voittaneelle Panettalle saatiin lisää lepoaikaa. Itse juoksussa sitten kierroslaskenta petti ja suuri osa juoksijoista aloitti loppukirin kierrosta liian aikaisin lopettaen juoksun maaliviivan jälkeen. Osa lähti sitten uudestaan viimeiselle kierrokselle, osa keskeytti Martti Vainio mukaan lukien.


Sää oli vähän kuin Helsingissä, helteistä ja kosteaa ja välillä ukkosmyrskyä. Tuloksellisesti kisat olivat korkeatasoiset, vaikka maailmanennätyksiä saatiinkin vain yksi naisten korkeudessa, jossa Bulgarian Stefka Kostadinova hyppäsi lähes ikuisen ennätyksen 2,09. Lisäksi Carl Lewis sivusi 100 metrin ennätystä ajalla 9,93 – tosin myöhemmin dopingista kiinnijäänyt Kanadan Ben Johnson juoksi 9,83!


Carl Lewis olikin kisojen suurin tähti kolmella kultamitalillaan. Pituudessa hän oli selkeä voittaja hypätessään neljä kisan pisintä hyppyä parhaan kantaessa 8,67. Lisäksi hän sai kullan 4x100 m viestissä. Muita ylivoimaisia voittajia olivat mm. Itä-Saksan Jürgen Schult kiekossa, kullan uusinut Neuvostoliiton Sergey Litvinov moukarissa, Italian Rosa Mota maratonilla voitettuaan yli 7 minuutin marginaalilla, Iso-Britannian Fatima Whitbread keihäässä sekä USA:n Jackie Joyner-Kersee seitsenottelussa. Viimemainittuhan voitti myös pituuden huipputuloksella 7,36. Muita tuplavoittajia olivat Itä-Saksan Silke Gladisch 100 ja 200 metrillä ja Neuvostoliiton Tetyana Samolenko 1500 ja 3000 metrillä.


Afrikkalaiset tulivat ryminällä mukaan keski-ja pitkien matkojen juoksuihin vieden miesten puolella kaikki kultamitalit 800-10000 metrin ratajuoksuissa: 800 m Kenian Billy Koncellah 1.42,06, 1500 m Somalian Abdi Bile 3.36,80, 5000 m Marokon Said Aouita 13.26,44 ja 10000 m Kenian Paul Kipkoech 27.38,63. Lisäksi Kenian Douglas Wakiihuri voitti maratonin.


Kisaturistin huippuhetki oli tietysti miesten keihäänheitto. Räty meni johtoon kolmannella kierroksella tuloksella 82,32, mutta Neuvostoliiton Viktor Yevsyukov meni ohi viidennellä heitollaan 82,52. Räty kuitenkin kiskaisi viimeisellään 83,54 ja otti kultamitalin, mikä olikin Suomen ainoa mitali. Bryggare selviytyi 110 m aitojen finaaliin, mutta joutui jättämään finaalin juoksematta saatuaan lämmittelyssä lihasrevähtymän.


Kisojen mitalitaulukossa kärjessä olivat samat maat kuin Helsingissäkin. Itä-Saksa 31 mitalia, joista 10 kultaa, USA 20 mitalia ja 10 kultaa sekä Neuvostoliitto 25 mitalia ja 7 kultaa.









Tokio 23.8. – 1.9.1991


Taustaa

Kansallisstadion 167 maata 1517 kilpailijaa 581 462 katsojaa Suomelle kolme mitalia: Kimmo Kinnunen kultaa Seppo Räty hopeaa Sari Essayah pronssia Kuusi pistesijaa





Kolmannet MM-kisat järjestettiin neljä vuotta Rooman kisojen jälkeen Tokion kansallisstadionilla. Tokio oli jo minulle tuttu paikka käytyäni siellä jo pari kertaa työmatkoilla. Niinpä järjestin matkani itse ja varasin tutun hotellin läheltä Tokio Toweria (kuin Eiffel-torni, mutta hieman korkeampi). Metrolla pääsi näppärästi kulkemaan stadionille, metroasemien nimet olivat jo myös eurooppalaisilla kirjaimilla, vaikka muuten mm. kadunnimet olivat vain japaniksi. Pääsyliput ostin muistaakseni jo netin kautta (vai olisikohan ollut taxilla?) ja pyysin toimittamaan lippupaketin hotellilleni. Pieni jännitys oli, että saankohan liput, mutta hotelliin kirjautuessani sain myös lippupaketin!


Kisa katsomossa viereen sattui australialainen kisaturisti, jolla oli valmennusyhteyksiä Suomeen. Hän tunsi Suomen joukkueen vähintään yhtä hyvin kuin minä.


Kisojen jatkoksi järjestin työmatkan Sapporoon Hokkaidon saarelle, jossa tutustuin saaren sähköyhtiön Hokkaido Electric Power tutkimustoimintaan, erityisesti aurinko- ja tuulienergiatutkimukseen, mikä silloin oli vielä yleisesti lapsenkengissä. Sapporon hotellissa oli aamuyöllä pieni maanjäristys, hälytyskellot soivat ja vieraat ohjattiin alakertaan odottamaan jatkotoimia. Parin tunnin kuluttua pääsimme kuitenkin palaamaan huoneisiimme.


Lounaalla kävimme Sapporon olympialaisten hyppyrimäen ravintolassa. Alkupaloina tarjottiin jäähileessä olevia parin sentin pituisia kaloja, jotka olivat eläviä ja heiluttelivat pyrstöjään – söin puikoilla muutamia purematta!

Kisojen jälkeen vierailin Sapporossa, jossa tutustumista paikallisen sähköyhtiön tutkimustoimintaan. Erityisesti aurinkoenergian koetoimintaa esiteltiin. Lounas Sapporon hyppyrimäen ravintolassa.





Maailmanpolitiikan muutokset näkyivät myös kisoissa. Saksojen yhdistyttyä kisoissa oli ensi kertaa vain yksi Saksan joukkue. Juuri muutamaa päivää ennen kisojen alkua Neuvostoliitossa oli epäonnistunut vallankaappaus, jonka vasta valittu presidentti Jeltsin kukisti. Tämä johti sen jälkeen Neuvostoliiton hajoamiseen, joten Tokiossa oli viimeistä kertaa Neuvostoliiton joukkue. Jugoslaviassa oli kesällä alkanut sisällissota, joka johti maan hajoamiseen, ja sen joukkue oli siipirikko. Tsekkoslovakia oli vielä yhtenäinen ja sillä oli oma joukkueensa.


Yhteenvetoa


Suomalaiset sijoilla 1-12





	1.

	Kimmo Kinnunen

	keihäs

	90,82





	2.

	Seppo Räty

	keihäs

	88,12





	3.

	Sari Essayah

	10 km kävely

	43.13





	4.

	Satu Ruotsalainen

	7-ottelu

	6404





	4.

	Päivi Tikkanen

	3000 m

	8.41,30





	5.

	Petri Keskitalo

	10-ottelu

	8318





	5.

	Valentin Kononen

	50 km kävely

	4.02.34





	7.

	Risto Uimala

	5000 m

	13.33,46





	8.

	Päivi Alafräntti

	keihäs

	62,46





	9.

	Heli Rantanen

	keihäs

	60,96





	9.

	Ringa Ropo

	pituus

	6,63







Pohjoismaiden vertailu

Tällä kertaa Suomi oli selkeästi paras Pohjoismaa sekä pisteissä että mitaleissa. Ruotsin Madelein Svensson oli hopealla 10 km kävelyssä ajalla 43.13 ja Norjan Lars Arvid Nilsen hopealla kuulantyönnössä tuloksella 20,75. Alun perin hopealla oli Norjan Georg Anderson, mutta hän kärähti steroideista. Tanska jäi kokonaan ilman pisteitä.


Huomioita


Kisat olivat järjestelyiltään hyvät. Elokuun lopun sää oli välillä kuumaa ja kosteaa, välillä myös satoi ja tuuli, mutta pääosin olosuhteet olivat hyvät. Kilpailullisesti kisat olivat korkeatasoiset kolmen maailmanennätyksen (Carl Lewis 100 m 9,86, Mike Powell pituus 8,95 ja USA 4x100 m 37,50) höystämänä. Päällimmäisinä kisaturistille jäi mieleen pituushypyn taistelu sekä suomalaisten mitalit-Suomihan palasi Rooman notkahduksen jälkeen Helsingin kisojen tasolle.


Keihäässä Räty oli osoittanut kisojen alla nousukuntoa ja odotukset olivat korkealla. Kinnunen heitti karsinnassa 88,48 ja Räty 87,34. Železný ja Backley jäivät karsintaan -tsekki tosin kyseenalaisesti tuomitun yliastumisen vuoksi. Finaalissa Kinnunen räväytti ensimmäisellään 90,82 ja teki Lillakmaisen kirmaisun radalla. Räty oli mitalien ulkopuolella ennen viimeistä heittoaan, mutta Rooman tapaan hän heitti viimeisellä parhaansa 88,12 ja nousi hopealle. Kisoissa oli runsaasti myös muita penkkiurheilijaa ilahduttaneita suomalaissuorituksia. Sari Essayah hävisi hopean tiukassa kirissä ruotsalaiselle, ottelijat Satu Ruotsalainen ja Petri Keskitalo tekivät hienoa jälkeä, Päivi Tikkanen ja Risto Uimala tekivät upeat juoksut, ja Valentin Kononen käveli taifuunin jälkeisessä kuumankosteassa säässä viidenneksi.

Pituuskilpailu Mike Powellin ja Carl Lewisin välillä oli ikimuistoinen. Carl Lewis hyppäsi kolmannellaan 8,83 ja neljännellään 8,91 ja yli Beamonin legendaarisen ME:n, mutta hypyt olivat tuulituloksia. Sitten Powell hyppäsi viidennellään hyväksytyissä olosuhteissa ME:n 8,95. Lewis yritti vielä vastata kahdella viimeisellä hypyllään, mutta jäi tuloksiin 8,87 ja 8,84 ja sai tyytyä hopeaan.


Michael Johnson aloitti huiman MM-kisasarjansa voittamalla 200 m– kaikkiaanhan hän saalisti sittemmin yhteensä 8 MM-mitalia ja kaikki kultaisia. Afrikkalaiset juoksijat veivät jälleen miesten ratamatkat 800-10000 m. Maratonvoitto meni kuitenkin isäntämaalle. Greg Foster voitti kolmannen kerran perättäin 110 m aidat. Naisten 100 m aidat voitti Neuvostoliiton Ludmila Narozhilenko, joka myöhemmin voitti matkan myös Ateenassa 1997 ruotsalaisena nimellä Ludmila Engquist. Naisten 100 ja 200 metrin tulokset olivat yksitoikkoisia: kummallakin matkalla voittaja oli Saksan Katrin Krabbe, toisena USA:n Gwenn Torrence ja pronssilla Jamaikan Marlene Ottey.


Mitalitaulukon kärjessä oli USA 10 kullalla ja 25 mitalilla, toisena Neuvostoliitto 9 kultaa ja 29 mitalia sekä kolmantena Saksa 5 kultaa ja 29 mitalia.









Stuttgart 13. – 22.8.1993


Taustaa

Gottlieb-Daimler stadion Kuva: Ame Museler/ www.arne-mueseler.com/CC-BY-SA-3.0 187 maata 1689 osallistujaa 576 918 katsojaa Suomelle kolme mitalia: Sari Essayah kultaa Kimmo Kinnunen hopeaa Valentin Kononen hopeaa Kaksi pistesijaa





Tokion jälkeen kisat päätettiin järjestää kahden vuoden välein, joten seuraavat kisat järjestettiin uusitulla Gottlieb-Daimler-stadionilla (aiemmin Neckar-stadion) Saksan Stuttgartissa. Työpaikallani VTT:11ä oli eräs tuttu, joka harrasti juniorivalmennusta ja hänen suosittelemana osallistuin valmentajayhdistyksen organisoimalle ryhmämatkalle. Menomatka oli vasta ensimmäisenä kisapäivänä lauantaina 14.8., joten sen päivän aamukilpailut jäivät näkemättä stadionilla. Niinpä katselimme Helsinki-Vantaan lentoasemalla televisiosta, kun Sari Essayah voitti kultaa 10 km kävelyssä. Iltakilpailuihin sentään ehdimme. Ilmeisesti kultamitalin innoittamina osa porukasta meni jatkoille kisan jälkeen ja kuulin, että yhden hotellihuoneen kalustoa meni uusiksi! No nämä valmentajat olivat sitten jatkossa hiljaista poikaa!


Tokion tavoin järjestin kisojen yhteydessä myös työtapaamisen paikallisella yliopistolla tutustuen heidän energiatutkimukseensa.


Neuvostoliitto, Jugoslavia ja Tsekkoslovakia olivat hajonneet ja näin uusina maina oli mukana mm. Armenia, Azerbaidzan, Bosnia-Hertsegovina, Georgia, Kazakstan, Kirgiisia, Kroatia, Latvia, Liettua, Moldovia, Slovakia, Slovenia, Tadzikistan, Tshekki, Turkmenistan, Udzbekistan, Ukraina, Valko-Venäjä, Venäjä ja Viro. Myös Etelä-Afrikka oli mukana ensimmäistä kertaa rotusortoboikotin jälkeen.


Naisten lajeista kolmiloikka oli ensi kertaa kisaohjelmassa. Rahapalkintoja ei vielä ollut, mutta voittajat saivat 30 000 USD:n arvoiset Stuttgartissa valmistetut mersut. Katsojia oli yhteensä 576 918 eli hiukan vähemmän kuin Tokiossa.


Yhteenvetoa


Suomalaiset sijoilla 1-12





	1.

	Sari Essayah

	10 km kävely

	42.59





	2.

	Kimmo Kinnunen

	keihäs

	84,78





	2.

	Valentin Kononen

	50 km kävely

	3.42.02





	5.

	Ari Pakarinen

	keihäs

	81,08





	7

	Naiset 4x100 m

	viesti

	43,37 SE





	11.

	Petri Keskitalo

	10-ottelu

	8032





	11.

	Heli Rantanen

	keihäs

	53,14







Pohjoismaiden vertailu




[image: ]




Suomi oli edelleen selvästi paras, vaikka pistemäärä vähenikin Tokiosta. Ruotsi jäi kokonaan ilman mitaleita, samoin Viro, joka nyt esiintyi ensi kertaa omana maanaan. Norjan Trine Hattestad voitti keihään tuloksella 69,18 ja Tanskan Renata Nielsen oli kolmas pituushypyssä tuloksella 6,76.


Huomioita


Tulostasoltaan kisat olivat korkeatasoiset ja neljä uutta maailmanennätystä näki päivänvalon: miehissä USA:n Colin Jackson 110 aidoissa 12,91 ja USA 4x400 m viestissä 2.54,29 sekä naisissa Iso-Britannian Sally Gunell 400 m aidoissa 52,74 ja Venäjän Anna Birjukova 3-loikassa 15,09. Kisajärjestelyt olivat saksalaista tarkkuustyötä ja tunnelmaltaan kisat olivat hienot – mielestäni parhaimmat. Katsomot olivat täynnä ja kannustus kovaa tietenkin saksalaisille, mutta myös muille. Erityisesti jäi mieleen Marlene Otteyn saamat suosionosoitukset sekä sadan että kahdensadan finaalien jälkeen. Hänhän sai jälkimmäisellä matkalla ensimmäisen henkilökohtaisen kultamitalin.


Afrikkalaiset juoksijat jatkoivat voittokulkuaan 800-10000 metrin matkoilla. 20-vuotias Etiopian Haile Gebreselassie otti ensimmäiset arvokisamitalinsa, kullan 10000 metrillä ja hopean vitosella. Myös 3000 m estejuoksussa alkoi Kenian hegemonia Moses Kiptanuin ja Patrick Sangin ottaessa kaksoisvoiton. Ma ratonvoittaja oli kuukautta aiemmin USA:n kansalaisuuden saanut etelä-afrikkalainen Mark Plaatjes. Kuulassa Sveitsin Werner Günthör otti kolmannen perättäisen kultamitalin. Saksan Lars Riedel uusi kiekkokultansa ja myöhemmissä kisoissa tuli vielä lisää kolme kultaa ja yksi hopea. Myös USA:n Dan 0'Brien uusi 10-ottelun kullan ennen Valko-Venäjää edustanutta Edvard Hämäläistä.


Hämmästyttävää kisoissa oli kiinalaisnaisten ylivoima 1500-10000 metrin matkoilla: kolmoisvoitto 10000 metrillä, kaksoisvoitto 3000 metrillä sekä kulta 1500 metrillä. Dopingista keskusteltiin, mutta mitään näyttöjä ei saatu.


Suomalaisittain kisat menivät kohtuullisen hyvin kolmine mitaleineen. Sari Essayah kiristi lopussa 10 km kävelyn kultaan. Valentin Kononen sai hopeaa yritettyään vielä ennen stadionille tuloaan ohittaa Espanjan Jesús Ángel Garcian siinä kuitenkaan onnistumatta. Espanjalainenhan on lajin legendoja, joka osallistui ensimmäisiin arvokisoihin Barcelonan olympialaisissa 1992 ja viimeisiin Tokion olympialaisissa 2021 51-vuotiaana. Tässä välissä vain yhdet arvokisat jäivät väliin.


Keihäässä Kimmo Kinnunen taisteli tiukasti kullan uusimisesta menemällä johtoon kolmannella kierroksella tuloksella 84,78. Jan Železný kuitenkin kuittasi kullan 85,98. Ari Pakarinen heitti karsinnassa 83,06, millä tuloksella olisi finaalissa tullut pronssia. Finaalissa hän oli viides tuloksella 81,08. Seppo Räty jäi karsintaan ja kertoi sen jälkeen tunnetut mielipiteensä Saksasta ja Stuttgartista.


USA oli ylivoimainen mitalitaulukossa 13 kullalla ja 25 mitalilla. Kiina nousi toiseksi kultamäärillä mitattuna 4 kullalla ja 8 mitalilla ennen Venäjää, jolla oli 3 kultaa ja 16 mitalia.









Göteborg 5. -13.8.1995


Taustaa




[image: ]






[image: ]

Ullevi stadion Kuva: Andreas Palmnäs/ CC-BY-SA-3.0 191 maata 1804 osallistujaa 564 676 katsojaa Suomelle kolme mitalia: Valentin Kononen kultaa Mika Halvari hopeaa Mikaela Ingberg pronssia Neljä pistesijaa





Vuoden 1995 kisat järjestettiin uusitulla Ullevin stadionilla Göteborgissa. Olin mukana ryhmämatkalla, jossa oli joitakin tuttuja edellisiltä matkoilta.


Kämppäkaverina minulla oli jo Rooman kisoista tuttu kaveri, joka kertoi olevansa ehdoton raittiusmies, joka ei ollut koskaan viinaan koskenut. Ensimmäisenä iltana hotellille palatessamme sain hänet houkuteltua hotellin lähellä olevaan pubiin, jossa tilasin yömyssyksi Irish coffeen. Kaveri maisteli sitä varovasti ja totesi, että tämähän on hyvää! Tästä tuli sitten jokailtainen traditio – toivottavasti hän jatkoi raittiutta Suomeen palattuaan.


Uusina lajeina oli naisilla mukana 5000 metrin juoksu entisen 3000 metrin sijaan.


Yhteenvetoa


Suomalaiset sijoilla 1-12





	1.

	Valentin Kononen

	50 km kävely

	3.43.42





	2.

	Mika Halvari

	kuula

	20,93





	3.

	Mikaela Ingberg

	keihäs

	65,16





	4.

	Sari Essayah

	10 km kävely

	42.20





	4.

	Heli Rantanen

	keihäs

	65,04





	5.

	Ritva Lemettinen

	maraton

	2.31.19





	6.

	Naiset 4x100 m

	viesti

	44,46





	9.

	Aki Parviainen

	keihäs

	79,58





	9.

	Annemari Sandell

	10000 m

	31.54,29





	10.

	Markus Koistinen

	kuula

	19,34





	11.

	Seppo Räty

	keihäs

	78,76





	12.

	Harri Hakkarainen

	keihäs

	78,16





	12.

	Marko Wahlman

	moukari

	73,02







Pohjoismaiden vertailu

Suomi oli selvästi paras Pohjoismaa kolmella mitalilla ja myös hyvällä pistesaaliilla. Ruotsin kotikisat olivat surkeat-ei mitaleita ja pisteillekin pääsivät vain vanhat konkarit Wennlund, Nylander ja Sjöberg. Tanskan Wilson Kipketer voitti ajalla 1.45,08 800 m, jossa Norjan Vedbjør Rodal oli kolmas ajalla 1.45,68.


Huomioita


Tulostaso oli totutun korkea kolmine maailmanennätyksineen: miesten kolmiloikassa Iso-Britannian Jonathan Edwards hyppäsi 18,29 ja naisten vastaavassa lajissa Ukrainan Inessa Kravets 15,50. USA:n Kim Batten rikkoi 400 m aitojen ennätyksen ajalla 52,61. Kisaturistille jäi erityisesti mieleen kolmiloikkakilpailut sekä tietysti suomalaisten menestyminen – sokerina pohjalla Vallu Konosen kävely jä kiinalaisen murtuminen.


Järjestelyt sujuivat pääosin hyvin naisten maratonin stadion sekoilua lukuun ottamatta, jolloin maraton jäi 400 metriä alimittaiseksi. Kisat olivat myös ensimmäiset MM-kisat, joissa ei tullut yhtään dopingkäryä.


Michael Johnson jatkoi kultamitaliensa keräämistä kolmella kullalla. Afrikkalaiset jatkoivat hallintaansa pitemmillä ratamatkoilla. 800 metrin voitto meni kuitenkin Tanskaan, tosin kenialaissyntyisen Wilson Kipketerin tuomana. Algerian Noureddine Morceli otti kolmannen perättäisen kullan 1500 metrillä ja Haile Gebreselassie uusi kympin kullan. Maratonvoitto tuli kuitenkin Eurooppaan Espanjan Martin Fizin tuomana. USA:n Allen Johnson aloitti 110 m aitojen hallinnan ottamalla ensimmäisen kultansa. Myös Ivan Pedroso aloitti pituushypyn voittoputkensa voittamalla kisan 40 cm erolla tuloksella 8,70.


Jan Železný uusi keihään kullan, samoin Dan O'Brien kymmenottelun Edvard Hämäläisen ollessa jälleen hopealla. Kolmiloikkakilpailut olivat yksiä kisojen kohokohtia. Miesten puolella Jonathan Edwards ylitti ensimmäisenä loikkaajana hyväksytyissä olosuhteissa 18 metriä hyppäämällä ensimmäisellään 18,16 ja parantamalla vielä toisellaan 18,29:ään. Naisten puolella Ukrainan Inessa Kravets astui finaalissa yli kaksi ensimmäistä hyppyään. Kolmannella hän otti varman päälle hypäten 25 cm viivan takaa – ja teki uuden ME:n 15,50


Ukrainan Sergey Bubka saavutti viidennen maailmanmestaruutensa kolmella hypyllä, kaksi hyppyä aloituskorkeudesta 5,70 ja ylitys ensimmäisellä 5,92, mitä muut eivät päässeet. Vielä kolme lisäyritystä ME-korkeudesta 6,15, joista kolmas oli lähellä ylitystä.


Suomalaisittain kisat menivät hyvin. Katselimme stadionin isolta tulostaululta, kuinka Valentin Kononen siirtyi johtoon 50 km kävelyssä ohittaen kiinalaisen – Kononen katsoi tiukasti kiinalaista silmiin tullessaan rinnalle. Pian tämän jälkeen hän romahti suorilta jaloilta maahan ja vietiin sairaalaan lämpöhalvauksen saaneena. Vallu voitti kisan lähes kahden minuutin erolla. Kuulassa USA:n John Godina ratkaisi kullan ensimmäisellä työnnöllään 21,47. Mika Halvari nousi hopealle viidennellä kierroksella työntämällä 20,93.


Naisten keihäässä Mikaela Ingberg heitti neljännellä kierroksella 65,16 jääden 6 cm hopeasta. Heli Rantanen tuli viimeisellä heitollaan samaan nippuun tuloksella 65,04. Miesten keihäässä Suomen kolmikko Aki Parviainen, Seppo Räty ja Harri Hakkarainen selvisivät loppukilpailuun, mutta jäivät sijoille 9, 11 ja 12 alle 80 metrin tuloksilla. Sari Essayah taisteli tiukasti mitalista 10 km kävelyssä, mutta jäi loppuerissä neljänneksi samalla ajalla kolmosen kanssa. Maratonilla Ritva Lemettinen juoksi hienosti viidenneksi ja naisten 4x100 metrin viestijoukkue oli kuudes.


Mitalitilastossa USA oli jälleen omaa luokkaansa 12 kullalla ja 19 mitalilla. Seuraavilla mailla oli vain kaksi kultaa parhaiden ollessa Valko-Venäjä, Saksa ja Italia.









Ateena 1. – 10.8.1997


Taustaa

Tuleva Olympiastadion Kuva: CC-BY-SA-3.0 198 maata 1882 kilpailijaa 760 029 katsojaa Suomelle yksi mitali: Edvard Hämäläinen hopeaa Kolme pistesijaa





Osallistuin jälleen ryhmämatkalle, jonka menomatkalla oli koneenvaihto Kööpenhaminassa noin tunnin vaihtoajaIla. Pari Pohjanmaan poikaa käytti tauon tehokkaasti hyväkseen virvokkeita nauttien sillä seurauksella, että heitä ei enää päästetty koneeseen. He joutuivat yöpymään Kööpenhaminassa ja tulivat Ateenaan vasta seuraavana päivänä – lopun kisan ajan he olivatkin rauhallista poikaa.

Hotellimme oli hyvällä paikalla keskustassa, mutta matka stadionille kesti toista tuntia. Aamupäiväkilpailut alkoivat jo klo 8 ja ilta kilpailut päättyivät joskus vasta klo 23. Usein vietin myös niiden väliajan stadionin kupeella, koska matkustaminen vei niin paljon aikaa. Tällä kertaa vaimoni Seija lähti mukaan, vaikka ei tullutkaan stadionille. Niinpä etenkin alkuviikolla läksin hotellilta ennen seitsemää ja tulin takaisin puolenyön paikkeilla, joten silloin emme juuri nähneet ja Seija vietti aikaansa lähinnä hotellin uima-altaalla, jossa ryhmäämme kuulunut missikeisari Eino Makunenkin yleensä oli päiväsaikaan. Seija totesikin, että tuli tehtyä kaksi kisamatkaa kerralla, ensimmäinen ja viimeinen - no tuli hän sittemmin mukaan Pekingiin ja Dohaan. Ja loppuviikolla ei ollut aamupäiväkisoja, joten ehdimme katselemaan kaupunkia mukaan lukien Akropolis ja käymään myös Pireuksessa.


Kisoissa oli ensi kertaa mahdollista, että yhdestä maasta oli neljä kilpailijaa, sillä edellisten kisojen mestarit saivat vapaapaikan kisoihin. Kisoissa oli ensi kertaa rahapalkinnot, voittajalle 60 000 USD, hopeamitalistille 40 000 USD ja pronssistakin sai 20 000 USD. Lisäksi maailmanennätyksestä 100 000 USD, mutta ensimmäistä kertaa maailmanennätystä ei tullut. Katsojia oli yhteensä 760 029.

Avajaisseremonia oli puolityhjällä stadionilla 1.8.

Kisaturisti lounaalla aamu- ja iltapäiväkisojen välillä.

Maratonjuoksut järjestettiin perinteisellä reitillä Marathonin kylästä vanhalle vuoden 1896 olympiastadionille.





Yhteenvetoa


Suomalaiset sijoilla 1-12





	2.

	Eduard Hämäläinen

	10-ottelu

	8730 SE





	4.

	Mikaela Ingberg

	keihäs

	66,00





	5.

	Mika Halvari

	kuula

	20,13





	8.

	Aki Parviainen

	keihäs

	82,80





	9.

	Valentin Kononen

	50 km kävely

	3.53.40





	10.

	Heli Rantanen

	keihäs

	62,64







Pohjoismainen yhteenveto

Norja oli selvästi paras Pohjoismaa kahden kultamitalinsa ansiosta. Hanne Haugland voitti korkeushypyn tuloksella 1,99 ja Trine Hattestad keihään tuloksella 68,78. Suomen pistesaldo putosi alle puoleen edellisistä kisoista ja Ruotsi oli edelleen vaatimattomalla tasolla huolimatta yhdestä kultamitalista, jonka voitti Ludmila Enquist 100 m aidoissa ajalla 12,50. Tanskan Wilson Kipketer voitti 800 m ajalla 1.43,38.


Huomioita

Abel Anton katuhaastattelussa





Maailmanennätyksiä kisoissa ei tehty, vaikka tulostaso olikin totutun korkea. Michael Johnson jatkoi kultakantaansa 400 metrillä ja afrikkalaiset dominoivat pitempiä ratamatkoja. Tanskan Kipketer uusi 800 m kultansa ja Haile Gebreselassie otti kolmannen kymppitonnin voiton. 1500 metrillä Göteborgin hopeamitalisti Marokon Hicham El Guerrouij otti ensimmäisen kultansa - niitähän tuli sitten yhteensä neljä perättäin. Maratonilla saatiin jälleen espanjalainen voittaja Abel Antonin ottaessa kultamitalin. Esteissä Kenia otti selvän kolmoisvoiton. Atlantan olympiavoittaja Robert Korzeniowski otti myös ensimmäisen MM-kullan 50 km kävelyssä.


Seipäässä Sergey Bubka tuli epävarmana kisoihin, sillä hänen akillesjänteensä oli operoitu joulukuussa 1996 ja karsinnassa hypätty 5,70 oli hänen kauden parhaansa ennen finaalia. Finaalissa hän ylitti 5,70 toisellaan, jätti 5,80 ja 5,86 väliin, ylitti 5,91 toisellaan, jätti 5,96 väliin ja ylitti 6,01 ensimmäisellään. Näin hän sai 33-vuotiaana kuudennen perättäisen MM-kullan.


Saksan Lars Riedel jatkoi kultakantaansa kiekossa ottaen jo neljännen perättäisen voiton lähes kahden metrin erolla tulevaan mestariin Liettuan Virgilijus Aleknaan ja 10 vuoden takaiseen mestariin Jürgen Schultiin.


Marion Jones aloitti pikajuoksu-uransa voittamalla 100 m ja 4x100 m viestin. Myöhemminhän hän jäi kiinni ns. Balco-skandaalin yhteydessä dopingista. Atlantan olympiamitalisti Australian Cathy Freeman sai ensimmäisen MM-kultansa 400 metrillä.


Suomalaisittain kisat olivat pieni pettymys. Ensimmäistä kertaa jäätiin ilman kultamitalia ja ainoa mitali oli Edvard Hämäläisen hopea 10-ottelussa. Hänhän edusti Venäjää Tokion kisoissa 1991 ollessaan seitsemäs. Stuttgartissa ja Göteborgissa hän otti jo hopeaa Valko-Venäjän edustajana. Tämän jälkeen hän muutti Suomeen ja sai kansalaisuuden. Hänen isoisänsä isähän oli muuttanut Suomesta Venäjälle ennen vuotta 1917. Ateenassa hän kävi tiukan kamppailun Tsekin Tomáš Dvořákin kanssa tehden suomalaisittain hyviä tuloksia yksittäislajeissakin ja oli paras 400 metrillä ajalla 46,71 ja kiekossa. Kisa ratkesi keihääseen, jossa tsekki heitti 70,34 ja Hämäläinen 59,82.


Naisten keihäässä Trine Hattestad uusi Stuttgartin voittonsa. Mikaela Ingberg heitti hyvän sarjan ja viimeisellään 66,00 ollen neljäs. Atlantan olympiavoittaja Heli Rantanen heitti karsinnassa 64,46, mutta finaalissa tulokseksi jäi 62,64 ja sijoitus oli kymmenes. Kuulassa Mika Halvari sai vain yhden hyväksytyn työnnön ollen tuloksella 20,13 viides pronssimitalin jäädessä 20 cm päähän.


USA voitti totutusti mitalitilaston: 6 kultaa ja 17 mitalia. Saksa sai 5 kultaa ja 10 mitalia Kuuban ollessa kolmantena 4 kullalla ja 6 mitalilla.









Sevilla 20.-29.8.1999


Taustaa




[image: ]






[image: ]

Estadio Olimpico de La Cartuja Kuva:Alberto Martin/ CC-BY-SA-3.0 201 maata 1821 kilpailijaa 497 484 katsojaa Suomelle yksi mitali: Aki Parviainen kultaa Kaksi pistesijaa





Sevilla oli osittain ennestään tuttu kaupunki, jossa kävin mm. 1992 maailmannäyttelyssä. Niinpä järjestin omatoimimatkan asuen kuitenkin samassa hotellissa kuin kisaan tulleet ryhmämatkalaiset. Menomatkalla minulla oli tapaaminen Madridissa, josta sitten matkustin luotijunalla Sevillaan. Siihen aikaan Espanjan rautatiet eivät vielä myyneet lippuja ulkomaalaisille netin kautta. Minulla oli Sevillassa työasioista tuttu kaveri Fernando Manzanares, joka sitten osti minulle liput ja postitti ne Espooseen. Sevillassa kävin myös hänen kotonaan ja hän näytti minulle paikallisia nähtävyyksiä mm. Sevillan katedraalin, joka on maailman suurin katolinen katedraali. Siellä on myös Kolumbuksen hauta – Kolumbushan lähti 1492 Sevillasta etsimään merireittiä Intiaan ja löysi vahingossa Amerikan.


Junamatkalla Madridista Sevillaan sattui samaan vaunuun myös ruotsalaisia urheilijoita, mm. Kajsa Bergqvist. Sevillan hotellissa oli usein aamupalalla myös Raimo "höyry" Häyrinen tuoreen nuorikkonsa kanssa. Hänhän oli saanut potkut YLE:ltä ja teki selostuksia johonkin paikallisradioon – härkätaisteluissakin hän kävi kertoen niistä innostuneesti.


Paluumatka kisoista tapahtui lentäen ensin Iberialla Zürichiin, josta Finnairilla Helsinkiin. Iberian kone oli myöhässä, joten menimme puolijuoksua Tapio Suomisen kanssa lähtöportille.

Kolumbuksen hauta Sevillan katedraalissa





Sevillan stadion Estadio de La Cartuja oli uusi ja rakennettu kisoja varten. Kisoissa oli ensi kertaa 200 osallistujamaata ja katsojia yhteensä 497 484. Uusina kisalajeina olivat naisten seiväshyppy, moukarinheitto ja 20 km kävely entisen 10 kilometrin sijaan. Aikatauluja oli sovitettu siten, että stadionilla oli vain neljä aamupäiväsessiota, joten turismille jäi enemmän aikaa.

Aki Parviainen juhlii keihäsvoittoaan

Konosen kävelyä seurattiin myös Suonien tv:ssä Tapio Suomisen selostamana. Kisa päättyi kuitenkin keskeytykseen





Yhteenvetoa


Suomalaiset sijoilla 1-12





	1.

	Aki Parviainen

	keihäs

	89,52





	5.

	Tiia Hautala

	7-ottelu

	6369





	8.

	Ville Tiisanoja

	kuula

	19,93





	11.

	Harri Haatainen

	keihäs

	80,92





	11.

	Olli-Pekka Karjalainen

	moukari

	75,59





	12.

	Matti Närhi

	keihäs

	79,47







Myös Arsi Harju oli kuulan finaalissa, mutta jäi ilman tulosta.


Pohjoismaiden yhteenveto

Pohjoismaiden tulokset olivat melko vaatimattomia Ruotsin ollessa pisteissä niukasti paras. Tanskan Wilson Kipketer otti kolmannen perättäisen kultamitalin 800 metrillä ajalla 1.43,30. Ruotsin mitalin toi jälleen Ludmila Engqvist 100 m aidoissa ajalla 12,47 ja Trine Hattestad otti pronssia keihäässä tuloksella 66,06.


Huomioita


Kisoissa tehtiin kaksi maailmanennätystä. 400 metrillä Michael Johnson otti neljännen perättäisen kullan uudella M E :llä 43,18. Toinen ennätys tuli uudessa kisalajissa naisten seiväshypyssä USA:n Stacy Dragilan hypätessä 4,60.


Kesällä 100 metrin ME:n 9,79 tehnyt Maurice Greene oli kolminkertainen kultamitalisti voitettuaan 100 m ajalla 10,80, 200 m 19,90 ja 4x100 m viestin ajalla 37,59. Hänhän oli aiemmin voittanut 100 metriä jo Ateenassa. Kolme kultaa samoissa kisoissa olivat aiemmin saavuttaneet vain Carl Lewis ja Michael Johnson.


Pitemmissä ratajuoksuissa jatkui Afrikan ylivoima Kipketerin kuitenkin ottaessa kolmannen 800 metrin kullan Tanskan nimiin. Haile Gebreselassie puolestaan voitti kymppitonnin neljännen kerran. Maratonilla tehtiin historiaa, sillä Espanjan Abel Anton oli ensimmäinen, joka uusi MM-kullan.


Seiväshypyssä saatiin ensimmäinen uusi voittaja Bubkan jälkeen. Barcelonan olympiavoittaja ja nelinkertainen MM-mitalisti Maksim Tarasov ylitti 6,02 vieden samalla Bubkalta myös kisaennätyksen. Pituudessa Ivan Pedroso otti kolmannen kullan. Tsekin Tomáš Dvořák uusi 10-ottelun voittonsa.


Myös naisten ratamatkoille alkoi ilmestyä afrikkalaisjuoksijoita Etiopian Wamin voittaessa 10000 m ja etiopialaisten saadessa pronssia myös 1500 ja 5000 metrillä. Romanian Gabriela Szabo kuitenkin uusi 5000 metrin kultansa. Marion Jones uusi 100 m kullan kisaennätyksellä 10,70 ja oli kolmas pituudessa. Gail Devers voitti 100 m aidat ja otti viidennen MM-kullan, aiemmin kaksi kultaa Stuttgartista (100 m ja 100 m aidat), aitakulta Göteborgista ja viestikulta Ateenasta.

Suomen saldo kisoista oli Aki Parviaisen kulta keihäässä ja kaksi pistesijaa. Keihäässä Parviainen heitti toisellaan 86,08, mutta oli neljännen kierroksen jälkeen vasta neljäntenä Kreikan Gatsioudisin heitettyä ensimmäisellään 89,18, Železnýn toisellaan 87,67 ja Norjan Fagernesin toisellaan 86,24. Viidennellä heitollaan Aki sai keihään lähtemään kunnolla ja tuloksena oli kultamitali 89,52-kantaneella kiskaisulla.


Muut loppukilpailuun selvinneet keihäsmiehet jäivät jäännössijoille. Kuulassa Tiisanojaja Harju selvisivät finaaliin, jossa Tiisanoja oli kahdeksas, mutta Harju jäi ilman tulosta. Moukarissa vasta 19-vuotias Olli-Pekka Karjalainen selviytyi finaaliin, jossa oli 11. tuloksella 75,59. Seitsenottelussa Tiia Hautala otteli hienosti tehden ennätyspisteensä 6369 ja ollen viides.


Mitalitaulukossa USA:Ila oli 10 kultaa ja 17 mitalia, seuraavina Venäjä 5 kultaa ja 12 mitalia sekä Saksa 4 kultaa ja 12 mitalia.









Edmonton 3. -12.8.2001


Taustaa

Commonwealth Stadium, kuva: WinterforceMedia/CC 0 189 maata 1602 kilpailijaa 402 916 katselijaa Suomelle kaksi mitalia: Aki Parviainen hopeaa Arsi Harju pronssia Kolme pistesijaa





Kisat sattuivat kotirintaman osalta hieman huonoon aikaan, sillä meillä oli oman taloyhtiömme neljän omakotitalon rakennusprojekti hieman myöhässä ja kesken ja sain vähän pyyhkeitä häipymisestä kisoihin – no valmistuivathan talot kisoista huolimatta!


Tälläkin kertaa olin omatoimiinatkalla yhdessä veljeni Ahtin ja hänen vaimonsa Leilan kanssa. Lennot varasin hyvissä ajoin siten, että Finnairilla Torontoon ja takaisin ja jatkolennot Toronto-Edmonton paikallisella yhtiöllä. Keväällä tuli kuitenkin tieto, että paikallinen lentoyhtiö oli mennyt konkurssiin, jolloin jouduin etsimään uuden jatkolennon, joka oli perillä Edmontonissa vasta aamuyöllä perjantaina. Lentokentältä vuokrasin auton kisojen ajaksi ja sitten ajamaan pimeässä kohti hotelliamme, joka sijaitsi hieman kaupungin keskustan ulkopuolella. Navigaattoreita ei vielä ollut käytössä, joten suunnistin hieman puutteellisen paperikartan avulla. Välillä piti käydä kysymässä reittiohjeita huoltoasemalta, mutta pääsimme perille joskus kello kolmen aikoihin aamuyöstä.


Stadionille sitten ajoimme aina autolla kisavieraille järjestetylle parkkialueelle, josta oli vielä bussikuljetus itse stadionille. Tämä järjestely toimi hyvin. Niinä päivinä, joina ei ollut aamupäiväohjelmaa stadionilla, kiertelimme auton kanssa tutustumassa ympäristöön. Kävimme mm. erittäin suuressa kaupungin liikekeskuksessa


Edmonton Mallissa, jossa oli mm. tropiikkialue, eläintarha ja luistelurata, ja Edmontonin jäähallissa katselemassa muistoja Kurrin ja Tikkasen Stanley Cup-ajoista. Kävimme myös uimassa hotellin lähellä olevassa liikuntakeskuksessa ja yllättäen altaalla oli myös missikeisari Eino Makunen, joka oli mukana ryhmämatkalla. Yhtenä päivänä kävimme myös kaupungin ulkopuolella preerialla olevassa ukrainalaisten kylässä, jossa oppaat kertoivat kylän historiasta ja nykyajasta. Siirtolaisethan tulivat aikoinaan Ukrainan mustan mullan alueelta, mikä on maisemaltaan kuin eurooppalainen preeria.


Eräänä päivänä päätimme käydä Kalliovuorilla, jotka näyttivät olevan kohtalaisen lähellä kartan mukaan. Matkaa oli kuitenkin yli 300 km ja ehdimme juuri ja juuri vuorten juurelle ennenkuin piti lähteä ajamaan takaisin iltakilpailuihin.


Kisat Edmontonissa olivat järjestelyiltään hyvät, katsomossa oli etenkin aamupäivisin hyvinkin väljää. Kokonaiskatsojamäärä oli 402 916 eli selvästi pienin tähänastisista kisoista. EPO-testejä tehtiin ensimmäisen kerran MM-kisoissa. Rahapalkintoja jaettiin aiempaa enemmän ja myös pisteille päässeet urheilijat pääsivät rahapalkinnoille. Myös kaikki loppukilpailun viestimiehistöt ja kuusi parasta maraton cupin joukkuetta saivat rahaa, jolloin jaettu kokonaispalkintorahamäärä oli yli seitsemän miljoonaa dollaria.

Kuulamiehet välipäivänä puolityhjällä stadionilla

Keihäsvalmentajatkin katselemassa kauppakeskuksen ihmeitä

Ahti ja Leila Niagaran putouksilla kisojen jälkeen





Paluumatkalla pysähdyimme pariksi yöksi Torontoon, jossa kävin paikallisessa sähköyhtiössä Ontario Hydrossa tutustumassa heidän tutkimustoimintaansa. Torontosta ajoimme runsaan sadan kilometrin päässä oleville Niagaran putouksille, joilla olin aiemmin käynyt USA:n puolella. Lennolla Edmontonista viereen sattui urheilumanageri Harri Halme, joka tuolloin oli Urheiluliiton markkinointipäällikkönä. Kuultuaan innokkaasta kisamatkailuistamme hän lupasi lähettää liput syksyn Suomi-Ruotsi-maaotteluun-liputsaimmekin sitten pääkatsomoon!


Yhteenvetoa


Suomalaiset sijoilla 1-12





	2.

	Aki Parviainen

	keihäs

	91,31





	3.

	Arsi Harju

	kuula

	20,93





	5.

	Heli Koivula

	3-loikka

	14,28





	6.

	Mikaela Ingberg

	keihäs

	61,94





	7.

	Conny Karlsson

	kuula

	20,78





	9.

	Ville Tiisanoja

	kuula

	20,45





	10.

	Tiia Hautala

	7-ottelu

	6002





	10.

	Olli-Pekka Karjalainen

	moukari

	76,76





	10.

	Johan Meriluoto

	3-loikka

	16,54





	10.

	Timo Tompuri

	kiekko

	62,82





	12.

	Taina Kolkkala

	keihäs

	57,21







Pohjoismaiden yhteenveto

Ruotsi ja Suomi paransivat edellisistä kisoista, vaikka kultaa ei tullut kummallekaan. Christian Olsson kolmiloikassa tuloksella 17,47 toi Ruotsille hopeaa ja Kajsa Bergqvist korkeudessa tuloksella 1,97 pronssia. Sitä vastoin Norja ja Tanska jäivät täysin ilman pistesijojakaan. Erki Nool toi Virolle hopeamitalin 10-ottelussa pisteillä 8815.


Huomioita


Maailmanennätyksiä kisoissa ei tehty kisaennätyksiä ja vuoden kärkituloksia kylläkin lähes parikymmentä.


USA:n Maurice Green otti kolmannen kullan 100 metrillä. 200 metrillä saatiin ensimmäinen eurooppalainen voittaja, kun Sydneyn olympiavoittaja Kreikan Konstantinos Kenteris otti kullan. Miesten 1500 m – maraton – esteet matkoilla voitot menivät jälleen Afrikkaan, mutta 800 metrillä Sveitsin André Bucher vei kullan selvällä erolla ennen Kenian Bungeita. Allen Johnson otti kolmannen kullan 110 m aidoissa. 50 km kävelyssä Puolan Korzeniowski uusi Ateenan kultansa.


Seipään voitti Sevillan hopeamitalisti Australian Dmitri Markov uudella kisaennätyksellä 6,05. Kolmiloikassa Jonathan Edwards palasi kultakantaan Göteborgin jälkeen - kaikkiaan mitali oli viides (1 hopea ja 2 pronssia). Kuuban Ivan Pedroso voitti neljännen kerran perättäin pituushypyn. Lars Riedel otti kiekossa puolestaan viidennen kultamitalin. Tsekin Tomáš Dvořák voitti kolmannen kerran 10-ottelun ennen Viron Erki Noolia.


Naisten pikamatkoilla USA jäi ilman kultamitaleita Ukrainan Pintusevichin voittaessa 100 m, Bahaman Debbie Fergusonin 200 m ja Senegalin Amy Thiamin 400 m. Pikaaidoissa Kirkland kuitenkin toi kullan USA:han. 800 metrillä Mosambikin Sydneyn olympiavoittaja Maria Mutola otti myös ensimmäisen MM-kullan. 5000 metrin kaksinkertainen kultamitalisti Gabriela Szabo voitti nyt 1500 m. Myös maratonin voitto meni Romaniaan Lidia Simonille, joka oli kaksissa edellisissä kisoissa hopealla. Kenttälajeissa käytiin tasaisia kamppailuja: seipäässä USA:n Dragila voitti tasatuloksella Venäjän Feofanovan, pituudessa Italian Fiona May voitti sentillä Venäjän Kotovan ja moukarissa Kuuban Moreno neljällä sentillä Venäjän Kuzenkovan.


Suomen saldo kisoista oli kohtalainen. Keihäässä mitalit menivät samoille kuin Sevillassakin, mutta järjestys muuttui Parviaisen hävittyä Železnýlle vaikka heittikin 91,31. Kuulassa olympiavoittaja Arsi Harju oli kolmas tuloksella 20,93 jenkkien viedessä kaksoisvoiton. Conny Kalsson työnsi ennätyksensä 20,78 ollen seitsemäs ja myös Ville Tiisanoja oli loppukilpailussa. Naisissa Heli Koivula oli viides 3-loikassa ja Mikaela Ingberg keihäässä kuudes.


Venäjä oli tällä kertaa paras mitalitaulukossa saatuaan 5 kultaa ja 18 mitalia. USA:lla oli sama määrä kultia, mutta 13 mitalia. Kenia oli kolmas 3 kullalla ja 8 mitalilla.









Pariisi 23.-31.8.2003


Taustaa

Stade de France Kuva:CC-BY-SA-3.0 198 maata 1679 kilpailijaa 550 132 katselijaa Suomi ensi kertaa ilman mitalia Neljä pistesijaa





Kisat järjestettiin vuoden 1998 jalkapallon MM-kisoihin rakennetulla Stade de Francella, joka sijaitsee Pariisin pohjoisosassa Saint-Denisin alueella. Itselleni alue tuli sittemmin tutuksi, kun olin mukana Gaz de Francen koordinoimassa tutkimusprojektissa ja heidän tutkimuslaboratorionsa sijaitsee lähellä stadionia. Kävimmepä joskus illallisellakin stadionilla tutustuen myös sen sisätiloihin – Ranskan 1998 jalkapallon MM-joukkueen pukukopissa oli vielä joukkueen nimet seinällä.


Muutenkin Pariisi oli tuttu kaupunki, jossa olin käynyt jo kymmeniä kertoja-ensimmäisen kerran jo 1969. Niinpä tein jälleen omatoimimatkan ja varasin hotellin pohjoisen rautatieaseman Gare du Nordin läheltä, josta oli hyvä junayhteys suoraan Stade de Francen asemalle. Pääsyliput ostin netin kautta, mutta jätin aamupäiväliput ostamatta, koska joka lipusta olisi joutunut maksamaan ylimääräisen käsittelypalkkion. Niinpä ostin parin ensimmäisen aamupäivän liput stadionilta ja parille aamulle sain liput Eino Makuselta, joka tapansa mukaan kävi vain iltakilpailuissa. Keskiviikon jälkeen aamupäiväkilpailuja ei enää ollut, joten aikaa oli käydä myös tutustumassa kaupunkiin. Eräänä päivänä olin lounaalla latinalaisessa korttelissa, kun kadulla tuli yllättäen vastaan tuttu professori Angel Perez-Navarro Espanjan Valenciasta. Juttelimme vähän aikaa, mutta hän vaikutti kovin kiireiseltä ja poissaolevalta ja jatkoi pian matkaa – seuraavalla kerralla tavatessamme hän valaisi asiaa: hänet oli juuri ryöstetty sivukadulla ja hän etsi poliisia!


Katsojia kisoissa oli yhteensä 550 132 ja järjestelyt sujuivat pääsääntöisesti hyvin. Uutena sääntönä oli se, että toisesta vilppilähdöstä sai punaisen kortin, mikä aiheutti useita hylkäämisiä ja hämminkiä erityisesti 100 metrin alkuerissä.

Stadionin ulkopuolella ruokailtiin pöydissä ja kadulla. Jussi Utriainen taivaltaa latinalaiskorttelissa maratonia, lopputuloksessa jäi toivomisen varaa.





Yhteenvetoa


Suomalaiset sijoilla 1-12





	4.

	Mikaela Ingberg

	keihäs

	62,20





	5.

	Aki Parviainen

	keihäs

	83,05





	6.

	Tepa Reinikainen

	kuula

	20,45





	7.

	Ville Tiisanoja

	kuula

	20,09





	9.

	Jukka Keskisalo

	3000 m ej.

	8.17,72





	10.

	Taina Kolkkala

	keihäs

	57,50







Pohjoismaiden yhteenveto

Ruotsi nosti tasoaan, mutta muut Pohjoismaat rämpivät pohjamudissa. Christian Olsson kolmiloikassa tuloksella 17,72 ja Carolina Klüft 7-ottelussa pisteillä 7001 saivat kultaa. Stefan Holm otti korkeudessa hopeaa tuloksella 2,32. Lisäksi Patrik Kristiansson seiväshypyssä tuloksella 5,85 ja Kajsa Bergqvist korkeudessa tuloksella 2,00 saivat pronssia. Ruotsi olikin mitalitaulukossa sijalla 6. Suomi jäi ensi kerran mitaleitta. Viron Andrus Värnikotti hopeaa keihäässä tuloksella 85,17.


Huomioita


Toisissa kisoissa perättäin jäätiin ilman maailmanennätyksiä. Pikamatkoilla tulostaso jäi yllättävän alhaiseksi: Saint Kitts ja Nevisin Kim Collins 100 m 10,07, USA:n John Capel 200 m 20,30 ja USA:n Tyree Washington 400 m 44,71. Allen Johnsonin neljäs kulta pika-aidoissa tuli ajalla 13,12. Afrikan hallinta pitemmillä matkoilla jatkui. Marokon Hicham El Guerrouj otti neljännen kullan 1500 metrillä ja oli toinen 5000 metrillä. 10000 metrillä Kenenisa Bekele aloitti pitkien matkojen hallinnan jättäessään Etiopian kolmoisvoitossa Haile Gebreselassien hopealle. Esteissä Kenian ylivalta murtui, kun Qatarin Saif Saaeed Shaheen voitti – tosin hänkin on alun perin kenialainen Stephen Cheruiyot Cherono, joka sai 2003 Qatarin edustusoikeuden.


Atlantan olympiavoittaja Equadorin Jefferson Pérez otti ensimmäisen MM-kullan 20 km kävelyssä – myöhemmin hän voitti matkan vielä kaksi kertaa seuraavissa kisoissa. 50 km kävelyssä puolestaan Puolan Korzeniowski otti kolmannen kullan. Valko-Venäjän Ivan Tsikhan voitti ylivoimaisesti moukarin. Hänhän jäi myöhemmin kiinni dopingista menettäen myös Göteborgin 2006 Euroopan mestaruuden, jonka sai sitten jälkikäteen Olli-Pekka Karjalainen.


Naistenkin puolella mestaruudet matkoilla 800 m– maraton menivät Afrikkaan lukuunottamatta 1500 metriä. Etiopian vasta 17-vuotias Tirunesh Dibaba voitti 5000 m ja hallitsi sen jälkeen vuosikymmenen pitkiä matkoja. Ruotsin Carolina Kluft voitti ylivoimaisesti 7-ottelun ylittämällä kolmantena ottelijana 7000 pisteen rajan ja tekemällä henkilökohtaisen ennätyksen kuudessa lajissa. Hän hallitsikin lajia seuraavat vuodet voittamalla olympiakullan ja kaksi maailmanmestaruutta lisää.


Suomen kisat olivat alavireiset ja ensimmäisen kerran jäätiin ilman mitaleita. Mikaela Ingberg taisteli kuitenkin jälleen mitaleista jääden pronssista 50 cm. Keihään taso oli vaatimaton Venäjän Makarovin voittaessa tuloksella 85,44. Aki Parviainen oli viides 83,05-kantaneella heitollaan. Kuulassa Tepa Reinikainen ja Ville Tiisanoja selvisivät pisteille.


Mitalitaulukossa USA palasi kärkeen 8 kullalla ja 16 mitalilla. Venäjällä oli 7 kultaa ja 19 mitalia ja Ranskalla 3 kultaa ja 8 mitalia.









Helsinki 6. – 14.8.2005


Taustaa

Olympiastadion Kuva: CC-BY-SA-3.0 196 maata 1891 kilpailijaa 345 090 katselijaa Suomelle yksi mitali: Tommi Evilälle pronssia Viisi pistesijaa





Kisat piti alun perin järjestää Lontoossa Wembleyn stadionilla, mutta rakennustyöt olivat myöhässä ja Lontoon kaupunki veti tukensa pois vaihtoehtoisen stadionin rakennusprojektilta Pohjois-Lontoossa 2001. Niinpä hakuprosessi uusittiin ja Helsinki valittiin kisapaikaksi keväällä 2002 Nairobissa. Kisa oli tiukka muitten hakijoiden ollessa Berliini, Budapest, Rooma ja Brysseli. Päätös saatin vasta kuudennen äänestyskierroksen jälkeen!


Stadionia oli uusittu vuoden verran ja katsojille oli olennaista, että takasuoran katsomo katettiin. Tämä olikin tarpeen, sillä kisat muistetaan sateista, erityisesti tiistain 9.8. ukkosmyrskystä, jonka aikana satoi ennätysmäärä 79 mm 45 minuutissa (rankkasateen määritelmä on 30 mm tunnissa). Tämän takia stadionilta piti katkaista sähköt sekä keskeyttää kilpailut ja tv-lähetykset. Parin tunnin kuluttua päästiin jatkamaan kisoja pyörivässä tuulessa. Päivän kenttälajit siirrettiin myöhemmille päiville, mutta juoksuja jatkettiin. Erikoista oli, että kosteissa oloissa juostun 400 metrin aitojen kaksi parasta juoksijaa tekivät henkilökohtaisen ennätyksen – pyörivä tuuli takasi juoksijoille myötäisen koko ratakierrokselle!


Veljeni Ahti ja vaimonsa Leila majoittuivat meille kisojen ajaksi. Pääsyliput olivat ta ka katsomossa maalia vastapäätä juuri katoksen alla, joten säästyimme kastumisilta.


Sateisen sään takia kisojen katsojamäärä jäi 345 000:een ja lippuja jäi myymättä. Niinpä kisojen arvioitiin tuottavan miljoonatappion, mutta lopullinen tilinpäätös olikin lähes 400 000 € voitollinen johtuen osin juhlarahan 1,2 miljoonan tuotosta.


Kisoissa oli uutena lajina naisten 3000 metrin estejuoksu.


Yhteenvetoa


Suomalaiset sijoilla 1-12





	3.

	Tommi Evilä

	pituus

	8,25





	4.

	Olli-Pekka Karjalainen

	moukari

	78,77





	4.

	Tero Pitkämäki

	keihäs

	81,27





	6.

	Paula Tarvainen

	keihäs

	62,64





	6.

	Ville Tiisanoja

	kuula

	20,57





	8.

	Tepa Reinikainen

	kuula

	20,09





	9.

	Mikaela Ingberg

	keihäs

	57,54





	9.

	Jaakko Ojaniemi

	10-ottelu

	8042





	9.

	Aki Parviainen

	keihäs

	74,86





	11.

	Oskari Frösén

	korkeus

	2,20







Pohjoismaiden yhteenveto

Ruotsi oli paras sekä mitaleissa että pisteissä. Kajsa Bergqvist otti kolmansissa kisoissa mitalin, nyt kultaa tuloksella 2,02. Myös Carolina Klüft uusi edellisten kisojen kultamitalinsa pisteillä 6887. Emma Green sai vielä pronssia korkeudessa hypättyään 1,96. Viro oli Suomen edellä mitalitilastossa ja tasoissa pistetilastassa. Andrus Värnik voitti keihään tuloksella 87,17 ja Gerd Kanter oli hopealla kiekossa 68,57 kantaneella heitollaan. Andreas Thorkildsen aloitti MM-mitaliputkensa keihään hopealla tuloksella 86,18. Tanskalla oli vain pari pistesijaa.


Huomioita


Naiset tekivät kisoissa kaksi maailmanennätystä. Venäjän olympiavoittaja Yelena Isinbayeva paransi sentillä kesällä tekemäänsä seiväshypyn ennätystä hyppäämällä 5,01 ja voittamalla ensimmäisen MM-kullan. Keihäässä Edmontonin maailmanmestari Kuuban Osleidys Menéndez heitti 71,70.


Ateenan 100 metrin olympiavoittaja Justin Gatlin otti tuplamestaruudet voittamalla sekä 100 m että 200 m. Bahrainin marokkolaissyntyisestä Rashid Ramzista tuli arvokisojen ensimmäinen 800 metrin ja 1500 metrin tuplamestari Tokion 1964 olympialaisten Peter Snellin jälkeen. 5000 m– maratonin voitot menivät Afrikkaan: 5000 m Benjamin Limo Kenia, 10000 m Kenenisa Bekele Etiopia ja maraton Jaouad Gharib Marokko, joka toisena maratoonarina uusi mestaruuden. Said Saaeed Shaheen uusi esteiden voittonsa samoin kuin Equadorin Jefferson Pérez 20 km kävelyssä. 110 m aidoissa käytiin sadasosakamppailu, jonka voitti Ranskan Ladji Doucouré jättäen Allen Johnsonin pronssille.


Kiekossa Liettuan Virgilius Alekna uusi kiekon mestaruuden ennen Viron Kanteria. Keihäässä Viro sitten sai historiansa ensimmäisen MM-kullan Andrus Värnikin lyödessä Norjan olympiavoittaja Thorkildsenin metrillä.


Naisten puolella 19-vuotias USA:n Allyson Felix aloitti uskomattoman arvokisataipaleensa voittamalla 200 m. Venäjän Tatyana Tomashova uusi 1500 metrin kullan ja Tirunesh Dibaba voitti 5000 ja 10000 metriä. Maratonille muutama vuosi aiemmin siirtynyt Iso-Britannian Paula Radcliffe karkasi muilta puolimatkan jälkeen ja voitti kultaa. Uuden kisalajin 3000 metrin estejuoksun voitti Ugandan Dorcus Inzikuru ottaen maansa ensimmäisen MM-kullan.


Naisten korkeudessa Ruotsi otti kaksi mitalia Kajsa Bergqvistin ottaessa kullan kahden aiemman pronssin lisäksi ja Emma Greenin ollessa kolmas.


Suomen saalis kisoista oli yksi pronssi ja viisi pistesijaa. Pituudessa Ateenan olympiavoittaja USA:n Dwight Phillips oli ylivoimainen ainoalla hyväksytyllä hypyllään 8,60. Tommi Evilä hyppäsi jo karsinnassa Suomen ennätyksen 8,18 ja paransi tulosta finaalissa tuulen avustamana viidennellä hypyllään nousten pronssille sentillä ohi Espanjan Martinezin.


Olli-Pekka Karjalainen nousi moukarissa neljänneksi, kun voittaja Valko-Venäjän Tsikhan myöhemmin hylättiin. Keihäässä Tero Pitkämäki oli ennakkosuosikki heitettyään kisojen alla yli 91 metriä, mutta finaalissa hän jäi neljänneksi yli 10 metriä heikommalla tuloksella. Naisten keihäässä Paula Tarvainen heitti kesän parhaansa ja oli kuudes tuloksella 62,64. Miesten kuulassa Ville Tiisanoja ja Tepa Reinikainen olivat pisteillä.


USA oli jälleen ylivoimainen mitalitilastossa 14 kullalla ja 25 mitalilla. Venäjällä oli 7 kultaa ja 18 mitalia. Kolmantena oli Etiopia 3 kullalla ja 9 mitalilla.









Osaka 24.8. – 2.9.2007


Taustaa

[image: ]

Avajaiset Nagai stadiumilla 197 maata 1800 kilpailijaa 254 399 katselijaa Suomelle yksi mitali: Tero Pitkämäelle kultaa Yksi pistesija: Tero Järvenpää kahdeksas





Osaka oli osin ennestään tuttu kaupunki, jossa olin käynyt pari kertaa aiemmin vierailuilla paikallisessa sähköyhtiössä Kansai Electricissä. Tosin kovin paljon kaupunkia ei työmatkoilla nähnyt, kun isännät aina järjestivät tiiviin ohjelman. Niinpä olin omatoimimatkalla ja varasin itse lennot ja hotellin sekä ostin pääsyliput netin kautta. Stadionilla oli yleensä väljää ja pääkatsomon liputkin olivat kohtuuhintaisia. Sainkin liput parhaimmille paikoille läheltä maaliviivaa. Pääkatsomoon tuleville oli myös päivittäin lahjakassi, jossa oli istuinpehmusteet, jotka ovat edelleen käytössä mökillä, ja japanilaisia tuotteita. Minulla on edelleen käytössä japanilainen kisakiikari ja digitaalinen herätyskello.


Kisaohjelma oli tiivis ja vain kahtena päivänä ei ollut aamupäiväkisoja, joten turismiin ei jäänyt kovin paljon aikaa. Keskustan liikekeskuksen Namba Centerin lisäksi kävin mm. tutustumassa paikalliseen merimuseoon.


Kisajärjestelyt sujuivat hyvin ja avajaiset olivat näyttävät keisariparin ollessa paikalla. Kisat eivät kuitenkaan oikein innostaneet paikallista väestöä ja katsojia oli selvästi vähiten kisojen historiassa. Dopingtestejä tehtiin ennätysmäärä eli yli 1000 kpl.

Merinniseon edessä näyttäviä patsaita

Kauppakeskuksen liepeillä kokeiltiin onnea

Sivukatujen taloissa näyttäviä muraaleja

Maratonreitillä pidettiin järjestystä





Yhteenvetoa


Suomalaiset sijoilla 1-12





	1.

	Tero Pitkämäki

	keihäs

	90,33





	8.

	Tero Järvenpää

	keihäs

	82,10





	9.

	Janne Holmén

	maraton

	2.19.36





	9.

	Olli-Pekka Karjalainen

	moukari

	78,35





	10.

	Jarkko Kinnunen

	50 km kävely

	3.58.22





	11.

	Antti Kempas

	50 km kävely

	3.59.34





	12.

	Paula Tarvainen

	keihäs

	53,50





	12.

	Teemu Virkkala

	keihäs

	78,01







Pohjoismaiden vertailu


[image: ]


Suomen menestys oli vaatimaton. Ruotsi ja Norja olivat selvästi edellä pisteissä ja Viro tasoissa Suomen kanssa. Carolina Klüft otti kolmannen perättäisen kullan 7ottelussa pisteillä 7032 ja Gerd Kanter voitti kiekonheiton tuloksella 68,94. Andreas Thorkildsen toi keihäästä hopeaa Norjalle tuloksella 88,61. Tanska jäi kokonaan ilman pisteitä.


Huomioita


Maailmanennätyksiä kisoissa ei tehty. Tyson Gay otti sprintterivaltikan väliaikaisesti voittamalla 100 m, 200 m ja pikaviestin. 200 metrillä hopealla oli juuri 21-vuotta täyttänyt Usain Bolt, joka sitten hallitsikin pikamatkoja vuosikymmenen. 400 metrillä USA:n Jeremy Wariner uusi mestaruutensa ajalla 43,45 USA:n kolmoisvoittoon päättyneessä kisassa. Muita juoksumatkoja hallitsi pitkälle Kenia 800 metrin ja maratonin voitoilla sekä esteitten kolmoisvoitolla. USA:ta edustanut entinen kenialainen Bernard Lagat voitti puolestaan sekä 1500 että 5000 metriä. 10000 metrin kulta meni kolmannen kerran perättäin Etiopian Kenenisa Bekelelle. Ateenan kultamitalisti ja Helsingin kisojen kakkonen Kiinan Liu Xiang voitti pika-aidat ajalla 12,95. Equadorin Jefferson Pérez otti jo kolmannen kullan 20 km kävelyssä.


Korkeushypyssä käytiin tasainen kisa, jossa kärkikolmikko hyppäsi 2,35, Bahaman Donald Thomas otti kullan ylitettyään sen ensimmäisellään. Ruotsin Stefan Holm ylitti ensimmäisellään kaikki korkeudet 2,33:een saakka, mutta 2,35 oli liikaa ja tuloksena neljäs sija. Kiekossa Viron Gerd Kanter otti ainoan MM-kullan, mitaleillahan hän oli yhteensä viisi kertaa, hän voitti myös olympiakultaa Pekingissä 2008.


Moukarissa kullan vei kolmannen kerran Valko-Venäjän Tsikhan, tosin Helsingin voiton hän menetti jälkikäteen 2004 olympialaisten näytteiden uusintatestauksen jälkeen. Tsikhanin pannan takia edellisen vuoden Euroopan mestaruuden saanut Olli-Pekka Karjalainen heitti finaalissa kesän parhaansa 78,35, mutta jäi yhdeksänneksi kovatasoisessa kisassa, jossa seitsemän parasta heittivät yli 80 metriä.


Naisten 100 m oli erittäin tasainen kärkikolmikon ollessa 0,01 sekunnin sisällä kullan mennessä Jamaikan Campbellille. Allyson Felix otti 200 metrillä yhden kullan lisää voittaessaan Campbellin ylivoimaisesti viiden metrin erolla. 400 metrillä Iso-Britannia sai kaksoisvoiton Christine Ohuruogyn johdolla – tämä oli ensimmäinen hänen lukuisista arvokisamitaleistaan. 800 metristä ylöspäin myös naisten valtikka oli Afrikassa kultamitalien mennessä Keniaan, Etiopiaan ja Bahrainiin – viimemainitunkin edustaja 1500 m voittanut Maryam Yusuf Jamal oli alkuaan etiopialainen. Estejuoksussa Venäjä kuitenkin otti kaksoisvoiton.


Korkeudessa Kroatian Blanka Vlašič otti kullan ja samalla ensimmäisen arvokisamitalinsa. Seipäässä Venäjän Isinbayeva uusi mestaruutensa ja pituudessa Venäjä sai kolmoisvoiton Lebedevan johdolla. Kuulassa Uuden Seelannin Valerie Vili (Adams) otti ensimmäisen MM-kultansa Helsingin hopean jatkoksi. Tämän jälkeen hän voitti myös kolmet seuraavat MM-kisat ja kahdet olympialaiset. Myös keihäässä Tsekin Barbora Špotáková otti ensimmäisen arvokisakullan, joita tuli sen jälkeen neljä lisää (2 olympiakultaa ja 2 maailmanmestaruutta). Suomen Paula Tarvainen heitti karsinnassa lupaavasti kauden parhaansa 63,58, mutta jäi finaalin viimeiseksi 10 metriä huonommalla tuloksella.

Suomen menestys kisoissa oli jälleen keihään varassa, sillä muista lajeista ei pistesijoja tullut. Koko mieskolmikko Pitkämäki, Järvenpää ja Wirkkala selviytyi finaaliin. Toisella heittokierroksella Pitkämäki heitti 89,16, mikä olisi jo tuonut kullan. Voiton jo varmistuttua hän heitti vielä viimeisellä 90,33. Järvenpää otti Suomen toisen pistesijan kahdeksannella sijallaan, Wirkkala jäi finaalin jumboksi.


Kestävyyslajeissa tuli myös kohtuullista menestystä. Janne Holmén oli maratonilla yhdeksäs ja 50 km kävelyssä Jarkko Kinnunen oli kymmenes ja Antti Kempas yhdestoista.


USA oli jälleen ylivoimainen mitalitilastossa 14 kullalla ja 26 mitalilla. Kenia nousi toiseksi 5 kullalla ja 13 mitalilla ennen Venäjää, joka sai 4 kultaa ja 14 mitalia.









Berliini 15. – 23.8.2009


Taustaa

Berliinin olympiastadion 202 maata 2101 kilpailijaa 518 582 katselijaa Suomelle ei mitaleita, neljä pistesijaa





Berliinin kisoissa vietin viimeisiä virallisia lomapäiviäni, sillä jäin eläkkeelle 1.9.2009 VTT:ltä, tosin jatkoin vielä muutamana vuonna työhommia oman firmani kautta. Berliiniin lähtikin suvun iskuporukka, sillä mukana olivat minun lisäkseni veljeni Osmo ja Ahti, Ahtin vaimo Leila sekä Leilan veli Aimo Tiilikainen. Varasin netin kautta asunnonvuokrausfirman (ehkä jo airbnb) kautta 3 h + k kerrostaloasunnon Berliinistä ja lippupaketit. Matkajärjestelymme olivat sellaiset, että minä tulin lentäen ja muu porukka autolla Ruotsin ja Tanskan kautta ja palasi Tallinnan kautta. Niinpä tulin kisojen aattopäivänä aamupäivällä lentoasemalta taksilla vuokra-asunnon osoitteeseen ja soittelin ovisummeria, mutta mitään ei tapahtunut, asunnonomistaja ei ollut paikalla. Onneksi minulla oli välitysfirman puhelinnumero ja sieltä otettiin yhteyttä vuokranantajaan. Ilmeni, että hän oli unohtanut tapaamisen, ja tuli sitten polkupyörällä paikalle minun odottaessani matkalaukun kanssa portin edessä. Pääsin lopulta sisään ja odottelemaan autoporukkaa, joka saapui iltamyöhällä. Auton sai onneksi parkkiin kadulle talon eteen. Asunnon läheltä oli junayhteys stadionille yhdellä vaihdolla.


Ohjelma oli sellainen, että viitenä päivänä oli aamupäiväkilpailut ja kolmena viimeisenä päivänä aamulla 50 km kävely sekä maratonjuoksut. Turismiin jäi hieman aikaa ja kävimme mm. Berliinin muurin pätkällä. Iltakilpailujen jälkeen asunnolla oli yleensä tunnin parin kortinpeluusessio.

Kisaturistit täydessä katsomossa. Oikealta veljekset Seppo, Osmo ja Ahti, Ahtin vaimo Leila ja Leilan veli Aimo Tiilikainen

Berliinin muurin jäännettä ihmettelemässä.





Yhteenvetoa


Suomalaiset sijoilla 1-12





	5.

	Tero Pitkämäki

	keihäs

	81,90





	6.

	Antti Ruuskanen

	keihäs

	81,87





	8.

	Jukka Keskisalo

	3000 m ej.

	8.14,47





	8.

	Jarkko Kinnunen

	50 km kävely

	3.47.36





	9.

	Teemu Wirkkala

	keihäs

	79,82





	11.

	Tero Järvenpää

	keihäs

	75,57





	12.

	Frantz Kruger

	kiekko

	59,77







Pohjoismaiden yhteenveto

Pohjoismaille Berliinin kisat olivat riman alitus. Norja oli paras kahdella kultamitalillaan ja yhdellä pistesijalla. Andreas Thorkildsenin voitti keihäänheiton kullan tuloksella 89,59. Lisäksi kisoissa toiseksi ajalla 3.41.16 tullut 50 kilometrin kävelijä Trond Nymark sai vuosia myöhemmin kultamitalin, kun venäläinen voittaja Sergey Kirdyapkin hylättiin dopingin takia. Suomi ja Ruotsi jäivät ilman mitaleita. Viro sai pronssia kiekonheitossa jälleen Gerd Kanterin tuomana tuloksella 66,88, mutta Tanska jäi jälleen ilman pisteitä.


Huomioita


Kisoissa tehtiin neljä maailmanennätystä, joista kolmessa oli mukana Usain Bolt. Hän voitti 100 m ja 200 m huimilla tuloksilla 9,58 ja 19,19, jotka ovat edelleen voimassa olevia ennätyksiä. Lisäksi hän oli mukana maailmanennätyksen 37,31 tehneessä 4x100 m viestijoukkueessa, jonka muut juoksijat olivat Steve Mullings, Michael Frater ja Asafa Powell. Myös naisten moukarissa tuli ME Puolan Anita Wtodarczykin heittäessä 77,96. Hän hallitsikin sen jälkeen lajia voittaen kolme olympiakultaa ja kolme maailmanmestaruutta lisää.


Afrikkalaiset hallitsivat juoksumatkoja 800 m – maraton. 800 metrin voitto meni Etelä-Afrikan Mbulaeni Mulaudzille ja 1500 metrin Bahrainin kenialaissyntyiselle Yusuf Saad Kamelille, jonka isä on kaksinkertainen 800 metrin maailmanmestari Billy Konchellah. Kenenisa Bekele voitti nyt sekä 5000 että 10000 metriä. Kovavauhtisessa estefinaalissa Kenia sai vain kaksoisvoiton.


Dwight Phillips voitti jälleen pituushypyn ja Pekingin olympiavoittaja Australian Steve Hooker seiväshypyn. Osakassa Viron Kanterille hävinnyt Robert Harting voitti kultaa ja repi kotiyleisön riemuksi kisapaitansa voiton kunniaksi – tämän jälkeen hän voitti vielä kahdet seuraavat kisat sekä Lontoon olympiakullan. Keihäässä Norjan Andreas Thorkildsen voitti ainoan MM-kultansa, olympiavoittoja ja Euroopan mestaruuksiahan hänelle kertyi kaksi kappaletta molempia.


Jamaikan jo olympiakullan voittanut Shelly-Ann Fraser-Pryce otti ensimmäisen henkilökohtaisen MM-kullan 100 metrillä. Tämän jälkeenhän ura on jatkunut yli 15 vuotta ja mitaleita on tullut roppakaupalla. Toukokuussa 2025 hän oli edelleen Jamaikan viestijoukkueessa varmistamassa pääsyä Tokion MM-kisojen viestiin. Toinen legenda USA:n Allyson Felix kuittasi jälleen 200 metrin kullan. 800 metrillä 18-vuotias Etelä-Afrikan Caster Semenya aloitti arvokisaputkensa kultamitalilla – MM-mestaruuksia tuli tämän jälkeen vielä kaksi samoin kuin olympiakultamitaleita. Bahrainin Maryam Yusuf Jamal uusi 1500 metrin voiton sen jälkeen, kun ensimmäisenä maaliin tullut Espanjan Natalia Rodríguez hylättiin tönimisen takia. 5000 ja 10000 metrin voitot menivät Keniaan, mutta maratonkullan voitti Kiinan Bai Xue. Myös 3000 m esteissä ensimmäisenä maaliin tuli Espanjan Marta Domínguez, mutta hänenkin kultamitalinsa otettiin pois jälkikäteen doping-tuomion myötä. Voittajaksi tuli Venäjän Yuliya Zaripova, joka hänkin jäi myöhemmin kiinni dopingista, mutta sai pitää kultamitalinsa.


Korkeudessa Kroatian Blanka Vlašič uusi mestaruutensa. Pituudessa USA:n Brittney Reese otti ensimmäisen neljästä MM-kullastaan 30 cm voittomarginaalilla hyppäämällä 7,10. Kolmiloikassa Kuuban Yargelis Savigne uusi Osakan voittonsa, samoin Valerie Vili (Adams) kuulassa. Keihäässä kolminkertainen MM-kisojen pronssinainen Saksan Steffi Nerius voitti kullan lyöden Tsekin Barbora Špotákován. 7-ottelun valtikka siirtyi Iso-Britanian Jessica Ennisille lähes 240 pisteen voittomarginaalilla - tämän jälkeenhän hän voitti vielä kaksi MM-kultaa sekä olympiakullan kotikisoissaan Lontoossa.


Suomalaisten menestys oli jälleen pitkälti keihäsmiesten varassa. Suomellahan oli neljä edustajaa, kun Tero Pitkämäellä oli kisapaikka puolustavana mestarina. Kaikki suomalaiset selvisivätkin finaaliin sijoitusten perusteella vaisuhkossa karsinnassa. Antti Ruuskanen oli 12. tuloksella 78,69. Myös finaalin voittaja Thorkildsen selvisi jatkoon vain tuloksen perusteella heittämällä parhaallaan 80,37. Loppukilpailu ei sitten sujunut suomalaisilta kovin hyvin Tero Pitkämäen ollessa viides tuloksella 81,90 – syynä alavireeseen oli sairastuminen. Antti Ruuskanen oli kuudes heittämällä 81,87 – pronssimitaliin olisi riittänyt 82,97. Kiekossa Frantz Kruger oli myös finaalissa, mutta jäi siellä viimeiseksi tuloksella 62,29.

Jarkko Kinnunen kamppailemassa pistesijasta Italian Marco De Lucan kanssa. Italialainen oli lopulta seitsemäs. Kuva Jukka Mukala.





50 km kävelyssä ensimmäisenä tuli maaliin Venäjän Sergey Kirdyapkin, mutta hänen voittonsa mitätöitiin jälkikäteen dopingin takia ja Norjan Trond Nymarksai kultamitalin ennen ikinuorta Vallu Konosen kilpakumppania Jesús Ángel Garciaa. Suomen Jarkko Kinnunen käveli hienosti tehden oman ennätyksensä 3.47.36 ja ollen lopulta kahdeksas.


USA sai kisoissa 10 kultaa ja 22 mitalia. Toiseksi nousi Jamaika 7 kullalla ja 13 mitalilla. Kolmantena oli Kenia 4 kullalla ja 11 mitalilla.









Daegu 27.8.-4.9.2011


Taustaa

Daegu stadium avajaisissa 199 maata 1742 kilpailijaa 446 305 katselijaa Suomelle ei mitaleita, ei pistesijoja





Korea oli tuttu maa, jossa olin käynyt työmatkoilla muutaman kerran, useimmiten Seoulissa, mutta edellisenä vuonna myös Jejun saarella ja sinne matkustin uudestaan kisojen jälkeen lokakuussa – saarihan on Korean niemimaan eteläpuolella. Kisa matkan järjestin itse kuitenkin siten, että sekä lennot että hotelli olivat samat kuin Hetan matkatoimiston ryhmämatkalla. Lento oli Seouliin, josta matkustin junalla ensin kaupungin keskustaan ja sitten Daeguun. Yhteys oli sujuva, sillä olin perillä selvästi ennen ryhmämatkalaisia, jotka tulivat bussilla Seoulin lentokentältä.


Kisaohjelma oli nytkin tiivis ja kuutena päivänä oli myös aamupäiväkilpailut. Tosin keskiviikkona oli vain naisten 20 km kävely eikä iltakilpailuja, joten turismiinkin jäi hieman aikaa. Kisaohjelmaa oli pyritty myös tiivistämään siten, että jo yhdestä vilppilähdöstä diskattiin – tämä sitten koitui myös Usain Boltin kohtaloksi 100 metrin finaalissa. Stadion sijaitsi hieman keskustan ulkopuolella, mutta sinne pääsi sujuvasti ensin lähimmälle metroasemalle, josta oli bussikuljetukset stadionille.


Penkkiurheilijoille tuli hieman julkisuutta kisojen yhteydessä. Itse istuin koko kisaajan norjalaisen eläkkeellä olevan Aftonbladet-lehden toimittajan kanssa, joka teki juttuja Norjan yleisurheiluliiton verkkosivuille, ja minäkin pääsin mukaan. Seuraavana vuonna tapasin toimittajan myös Helsingin EM-kisoissa. Suomen TV2:n kisalähetyksessä puolestaan haastateltiin Timo Nyrhistä ja joitakin muita kaikki MM-kisat käyneitä kisaturisteja.

Kisamotkaaja norjalaisen toimittajan kanssa korealaisten ympäröimänä kisakatsomossa. Kaikkia eivät kaikki lajit kiinnostaneet.

Lounastauolle tarjolla monenlaista evästä – kimchiä ei kuitenkaan näkynyt. Kuvat Jukka Mukala

Kuvakaappauksia TV2:n lähetyksestä. Timo Nyrhinen, Juhani Riski ja Markku Muona.





Yhteenvetoa


Suomalaiset sijoilla 1-12





	9.

	Olli-Pekka Karjalainen

	moukari

	76,60





	9.

	Antti Ruuskanen

	keihäs

	79,46







Pohjoismaiden vertailu

Kisat olivat kaikkien aikojen heikoimmat Pohjoismaille. Suomi ja Tanska jäivät kokonaan ilman pisteitä. Norja oli paras ja ainoat mitalit menivät Viroon ja Norjaan. Gerd Kanter otti jälleen mitalin, tällä kertaa hopean kiekossa tuloksella 66,95. Myös Norjan Andreas Thorkildsen otti jo neljännen mitalin ja kolmannen hopean keihäässä tuloksella 84,78.


Huomioita


Jamaikan 4x100 metrin viestijoukkue teki maailmanennätyksen 37,04 joukkueella Nesta Carter, Michael Frater, Yohan Blake ja Usain Bolt. Bolt oli edelleen huippukunnossa, mutta 100 metrin finaalissa hänet diskattiin vilppilähdön takia ja kulta meni Yohan Blakelle – nythän sovellettiin uutta sääntöä, jossa jo yhdestä varaslähdöstä tuli hylkäys. Edellinen sääntö hylkäys kahdesta vilppilähdöstä tuli voimaan Pariisin MM-kisoissa aiheuttaen siellä kahden suosikin, John Drummondin ja Asafa Powelin, hylkäykset.


400 metrillä Grenadan Kirani James katkaisi USA:n voittoputken. 800 metrillä Kenian David Rudisha otti selkeän voiton. Tuleva pitkien matkojen hallitsija Iso-Britannian somalialaissyntyinen Mo Farah otti ensimmäiset mitalinsa voittaen 5000 m ja ollen toinen 10000 metrillä voiton mennessä Etiopian Ibrahim Jeilanille. Kenian Abel Kirui uusi maratonvoittonsa ja myös esteissä Kenian Ezekiel Kemboi uusi Berliinin kultansa. Venäläiset ottivat kaksoisvoiton sekä 20 km että 50 km kävelyssä, mutta kolmen kävelijän tulokset hylättiin jälkikäteen dopingin takia. 20 km voittajaksi tuli Kolumbian Luis Fernando López ja 50 km voittajaksi ei-hylätty venäläinen Denis Nizhegorodov.


Pituudessa USA:n Dwight Phillips otti neljännen kullan ja kolmiloikassa Christian Taylor ensimmäisen – myöhemminhän niitä tuli kolme lisää kahden olympiakullan ohella. Paidanrepijä Saksan Robert Harting otti toisen kultansa lyöden taas Gerd Kanterin. Moukarissa Japanin Koji Murofushi otti ainoan MM-kultansa muitten mitalien lisäksi.

